"Ҳунарманд" менга ҳунарини кўрсатди"\nРоза Эшонқулова республика "Ҳунарманд" уюшмаси раҳбариятини товламачиликда айбламоқда.\nБойсунлик Роза Эшонқулова гилам тўқиш билан шуғулланишини айтар экан, республика “Ҳунарманд” уюшмаси унга эркин фаолият юритиш учун имконият бермаётганлигидан, ундан олган гиламлари пулини бермаётганлигидан Озодлик радиосига шикоят қилди.\nТабиий бўёқли миллий гилам тўқиш билан шуғулланадиган якка тадбиркор Роза Эшонқулова фаолиятининг бошланишига ЮНЕСКО ташкилоти кўмак берган эди. Ташкилот Роза Эшонқуловага Бойсун туманидан кичик корхона очишга кўмаклашди ва шу боис яна 20 киши иш билан таъминланди.\nРоза Эшонқуловага кўра, улар тўқиган гиламлар харидоргир бўлиб, бир қанча фестивалларда намойиш ҳам қилинган. Бироқ, дейди тадбиркор, республика “Ҳунарманд” уюшмаси раҳбари Муҳаммадюсуф Қурбонов билан бўлган учрашувдан сўнг, уларнинг ишлари орқага кета бошлаган:\n- 2008 йилда Бухорода ўтказилган фестивалга бордик. Кейин республика ҳунармандлар марказининг каттаси Муҳаммадюсуф Қурбонов менинг олдимга келдида, “Сиз рўйхатдан ўтиб тадбиркор ëки якка тадбиркор бўлинг” деди. Кейин мен “Йўқ, менинг Юнеско билан ишим яхши кетаяпти. Ишчиларим ўз вақтида ойлик олаяпти” дедим. Кейин “Сиз бизга қўшилмасангиз, ташаббус ва бошқа кўрикларга қатнаша олмайсиз. Қачонгача Юнескога қатнашасиз? Мана табиий бўëқли гиламларингиз бор экан. Мен сизга ëрдамлашаман нарсангизни сотишга. Экспорт қилиб бераман” деди. Кейин мен у ëқдан келдимда Термизга бориб рўйхатдан ўтдим,- дейди Роза Эшонқулова.\nТадбиркорга кўра, у “Ҳунарманд” уюшмасига аъзо бўлганидан сўнг уюшма раҳбари ҳар бири 200-300 доллар қийматдаги тўққизта гиламни гаровга олиш эвазига унга 2 миллион сўм кредит берган. Бироқ орадан кўп ўтмай барча тўқилган гилам ва бошқа буюмларни “Ҳунарманд” уюшмасининг Термиз бўлимига топширишга буйруқ берган:\n- Мен товарнинг ҳаммасини, 9000 долларлик товарни олиб бордим. Ҳунармандлар марказига, Термизга, Худоëров Маҳмудга бердим. Омонов Аъзам деган ëрдамчиси билан икковига. Кейин улар “магазин очамиз” деб айтди. Шу билан озгина мазам қочиб қолгани туфайли тоққа онамаларникига кетган эдим қишлоққа. Келсам товар йўқ. Кейин мен учрашсам, “Улар ишдан бўшаб кетган” деди. Яна Муҳаммадюсуфнинг олдига бордим. Муҳаммадюсуф “Уни Маҳмуд еб кетган” деди.\nМаҳмуднинг ëнига борсам, “Менга тегишли жойи йўқ” деди. Бундан кейин хўжайиним билан Маҳмудни Муҳаммадюсуфнинг олдига олиб бордик. Худоëров Маҳмуд бўлса Муҳаммадюсуф Қурбоновга топширганини айтиб исботлаб берди. Кейин биз яна қайтиб келдик. “Бермайман, президентингга бор. Қўлингдан келганини қил” деди,- дейди Роза Эшонқулова.\nТадбиркор бир йил атрофида хаста юрганини ва тоққа бориб даволанишга мажбур бўлганини айтади. Унга кўра, бу давр мобайнида улар тўқиган маҳсулотлар изсиз йўқолган.\nШундан сўнг тадбиркор президент ва республика бош прокуратурасига ариза ёзади. Вилоят прокуратураси бу ишни тергов қилиб, Роза Эшонқулованинг даъвосини қисман қондирди. У топширган 9000 минг долларлик маҳсулотининг фақат 2000 доллар қийматидагисини қайтариб олди, холос.\nРоза Эшонқуловага кўра, унинг маҳсулотларини “Ҳунарманд” уюшмаси Термиз бўлими раҳбари Маҳмуд Худойқуловнинг уюшма раҳбари Муҳаммадюсуф Қурбоновга топширгани ҳақида тилхат ҳам бор. Бу тилхатни Маҳмуд Худоёровнинг ўзи ёзиб берган, дейди Роза Эшонқулова:\n- Тилхатда ҳақиқатан “Муҳаммадюсуф билан Нормуродга топширдим” дейилган. “Ҳақиқатан 9000 долларлик товарини олдим” деб ëзиб берган эдида менга. Шуни олиб юрибман мен, -дейди Роза Эшонқулова.\nРеспублика “Ҳунарманд” уюшмаси раҳбари Муҳаммадюсуф Қурбонов Озодлик радиосига берган интервюсида Роза Эшонқулова иддаоларини рад этади:\n-Прокуратурага хат ëзиб берган. Прокуратура текширди. Ўзининг устидан биз қарши даъволарни берганмиз. Ўзи давлатдан 2 миллион сўм пул олиб пулни бермасдан ҳозиргача қочиб юрибди.\nОзодлик: Олган 2 миллион пулига сизга гилам берган эканку.\n-Ҳеч нарса бергани йўқ бизга. Ҳамма нарсасини олиб кетган у хотин.\nОзодлик: Сизга гилам бермаганми?\n-Йўқ, бизга бермаган. Самарқандга топширган. У ердан нарсаларини олиб кетган. Лекин у бизга бергани йўқ. Масалан ҳар бир юридик ташкилот ўзининг дебитор ва кредиторига жавоб беради. Қонунда белгиланган шундай.\nОзодлик: 9000 долларлик маҳсулот қаерга кетди бўлмаса?\n- Бизга топширгани йўқ. Топширган бўлса, ҳужжатини кўрсатсин бизга.\nМенга ҳеч нарса топширгани йўқ. Шахсан ўзи ҳеч нарса олиб келиб топширгани йўқ.\nОзодлик: Демак, ҳунармандчиликка сиз томондан ҳеч қандай тўсиқ, босимлар йўқ.\n- Йўқ, унга биз ëрдам берганмиз. У бизга раҳмат дейиши керак,- дейди республика “Ҳунарманд” уюшмаси раҳбари Муҳаммадюсуф Қурбонов.\nРоза Эшонқулова қишлоқдан чиққан содда аёл бўлганлиги учун ҳам “Ҳунарманд” уюшмаси раҳбари Муҳаммадюсуф Қурбоновнинг оғзаки ваъдаларига ишонгани, унга тўққизта катта гиламни кредитга гаров сифатида топширгани ва бунга ҳеч қандай ҳужжат олмаганини гапирар экан, айни пайтда унинг тадбиркорлик фаолияти бўғилаётганидан шикоят қилади:\n- Мана ҳозир иш фаолиятим тўхтаб турибди. Ташаббусга қатнашиб бу ердан биринчи ўринни олдим. Бу ëқдан уриб ташлади ҳайдаб. Муҳаммадюсуф Қурбонов маҳсулотларимни фестивалларга ҳам, савдога ҳам қўймаяпти. Менга уже қадам босгани қўймаяпти,- дейди бойсунлик якка тадбиркор Роза Эшонқулова.


Камила Валиева иши бўйича CAS қарори\nКамила Валиева иши: CAS қарорни эълон қилди\nСпорт арбитраж суди (CAS) Камила Валиева иши бўйича қарорнинг асословчи қисмини эълон қилди.\nСпорт арбитраж суди (CAS) Камила Валиева иши бўйича қарорнинг асословчи қисмини эълон қилди.Ҳужжатга кўра, спортчи бир неча бор допинг-тестдан ўтган ва барчасида ҳеч қандай тақиқланган моддалар аниқланмаган. Валиев топширган таҳлилларида аниқланган триметазидин миқдори битта таблеткага тенг.Унинг онаси ва адвокатининг сўзларига кўра, Валиева тақиқланган моддани қасддан қабул қилмаган. Тақиқланган модда унинг организмига маиший йўл билан кирган бўлиши мумкин: унинг бобоси юрак операциясидан сўнг триметазидинни қабул қилган.Валиеванинг бобоси уни мунтазам равишда машғулотларга олиб бориб келган, триметазидин эса унинг автомобилида бўлган.Камила Валиева вакиллари декабрда допинг тест учун олинган “Б намуна”ни очишни талаб қилади. Антидопинг лабораторияси хатога йўл қўйган бўлиши мумкин, дейилган CAS қарорида.Биринчи босқичда пешқадамлик қилган Валиева 4-ўринни эгаллади.Халқаро допинг-тест агентлиги (ITA) аввалроқ Пекин Олимпиадасининг жамоавий баҳсларида чемпион бўлган Валиевада 2021 йил 25 декабр куниолинган допинг-тести ижобий чиққани, унда триметазидин моддаси аниқлангани ҳақида хабар берганди.Тест натижасини 8 феврал куни Стокголмдаги антидопинг лабораторияси эълон қилди.Россия антидопинг агентлиги (РУСАДА) Валиевага вақтинчалик мусобақадан четлатди, 9 феврал куни апелляциясидан сўнг нисбатан вақтинчалик четлаштириш бекор қилинди. Халқаро олимпия қўмитаси (ХОҚ), Бутунжаҳон антидопинг агентлиги (WADA) ва Халқаро конкида учиш иттифоқи (ISU) Спорт арбитраж судига протест билдиришди.CAS ХОҚ, ISU ва WADA апелляциялари рад этилганини эълон қилди ва Валиевага Олимпиадада қатнашишига рухсат беришга қарор қилди. CAS ўз қарорини қабул қилишда спортчининг ижобий допинг тести тўғрисида кеч хабар бергани, Валиеванинг 16 ёшга тўлмагани учун "ҳимоядаги шахс" мақомини ҳисобга олганини маълум қилди.CAS қарорида таъкидланишича, Валиевага допинг-тест ижобий чиққани учун интизомий жазо чоралари қўлланилади, аммо бу ҳолатда конкида учувчини Ўйинларнинг яккалик баҳсларга қўймаслик унга тузатиб бўлмас зарар етказиши мумкин. Шунингдек, CAS комиссия россиялик аёл иши бўйича Олимпия ўйинларида жамоавий турнир билан боғлиқ масалаларни кўриб чиқмаганини билдирди.\nпекин-2022: қишки олимпиада кундалиги, россия, халқаро олимпия қўмитаси\n© Sputnik / Григорий Сысоев / Фотобанкка ўтишОлимпиада-2022. Фигурное катание. Женщины. Произвольная программа\nҲужжатга кўра, спортчи бир неча бор допинг-тестдан ўтган ва барчасида ҳеч қандай тақиқланган моддалар аниқланмаган. Валиев топширган таҳлилларида аниқланган триметазидин миқдори битта таблеткага тенг.\nУнинг онаси ва адвокатининг сўзларига кўра, Валиева тақиқланган моддани қасддан қабул қилмаган. Тақиқланган модда унинг организмига маиший йўл билан кирган бўлиши мумкин: унинг бобоси юрак операциясидан сўнг триметазидинни қабул қилган.\nВалиеванинг бобоси уни мунтазам равишда машғулотларга олиб бориб келган, триметазидин эса унинг автомобилида бўлган.\nКамила Валиева вакиллари декабрда допинг тест учун олинган “Б намуна”ни очишни талаб қилади. Антидопинг лабораторияси хатога йўл қўйган бўлиши мумкин, дейилган CAS қарорида.\nБиринчи босқичда пешқадамлик қилган Валиева 4-ўринни эгаллади.\nХалқаро допинг-тест агентлиги (ITA) аввалроқ Пекин Олимпиадасининг жамоавий баҳсларида чемпион бўлган Валиевада 2021 йил 25 декабр куниолинган допинг-тести ижобий чиққани, унда триметазидин моддаси аниқлангани ҳақида хабар берганди.\nТест натижасини 8 феврал куни Стокголмдаги антидопинг лабораторияси эълон қилди.\nРоссия антидопинг агентлиги (РУСАДА) Валиевага вақтинчалик мусобақадан четлатди, 9 феврал куни апелляциясидан сўнг нисбатан вақтинчалик четлаштириш бекор қилинди. Халқаро олимпия қўмитаси (ХОҚ), Бутунжаҳон антидопинг агентлиги (WADA) ва Халқаро конкида учиш иттифоқи (ISU) Спорт арбитраж судига протест билдиришди.\nCAS ХОҚ, ISU ва WADA апелляциялари рад этилганини эълон қилди ва Валиевага Олимпиадада қатнашишига рухсат беришга қарор қилди. CAS ўз қарорини қабул қилишда спортчининг ижобий допинг тести тўғрисида кеч хабар бергани, Валиеванинг 16 ёшга тўлмагани учун "ҳимоядаги шахс" мақомини ҳисобга олганини маълум қилди.\nCAS қарорида таъкидланишича, Валиевага допинг-тест ижобий чиққани учун интизомий жазо чоралари қўлланилади, аммо бу ҳолатда конкида учувчини Ўйинларнинг яккалик баҳсларга қўймаслик унга тузатиб бўлмас зарар етказиши мумкин. Шунингдек, CAS комиссия россиялик аёл иши бўйича Олимпия ўйинларида жамоавий турнир билан боғлиқ масалаларни кўриб чиқмаганини билдирди.


Abdugofur Mamatov: ХОРИЖ ХОТИРАЛАРИ (Дастлаб Америка сафари ҳақида) | ДУНЁ ЎЗБЕКЛАРИ | Mobile Version\nAbdugofur Mamatov: ХОРИЖ ХОТИРАЛАРИ (Дастлаб Америка сафари ҳақида)\n04/09/2017 Ismat Khushev Сафар таассуротлари...\n(Дастлаб Америка сафари ҳақида 2012 йил)\nАслида сафар таасуротларини ёзиш одатим йўқ эди. Ҳавас қилиб шу ишга қўл урдим. Бугун дунёнинг исталган жойига сафар ё саёҳат қилсангиз улкан учоқларда манзилга етиб олиш ҳечам муоммо эмас. Эҳтимол бундан 25- 30 йил илгари ҳам шундай осон бўлгандир. Лекин, ҳозир ҳаммаси бошқача бўлиб бораяпти. Истак бўлса тушга кирмас юртларни сайру саёҳат қилиш мумкин.\nАмерикага қилган саёҳатим давомида шунга амин бўлдим. Бир неча соатлаб давом этадиган парвозга сабрингиз етса бўлди. Тошкент-Рига-Нью-Йорк йўналиш бўйича парвоз қилган учоғимиз Овропа бўйлаб учиб боришини кузатар эканман ниҳоят Атлантика уммонига чиқдик. Минглаб километр масофада унинг ҳайбати ва ваҳимасини ҳис қилган сари ўзимни чалғитишга ҳаракат қиламан.\nЁз ойи бўлгани учун тикилиб қарадим. Уммон суви қуёш нурида ялтираб жилваланади. Баъзан булутлар галаси уни тўсиб қўяди. Шунда учоқ ҳам тухтаб қолгандай туюладию, бирдан ернинг қадрини ич- ичдан ҳис қиламан. Беихтиёр она заминимизнинг асосий қисми сувликдан иборат эканлиги ёдга тушади… болаларнинг йиғлаб хархаша қилиши турли хаёллардан қутқаради.\nБеихтиёр йўловчиларни кузатаман. Кимдир дунёни сув босса ўрдакка не ғам деб бемалол хуррак отиб ухлаб ётибди. Баъзи аёлларни самода ҳам сўҳбати тугагани йўқ. Бир бирини ҳайратини ошириб гурунг беради. Эҳтимол, улар уммон ҳақида ўйлагани ҳам йўқдир. Балки бундай узоқ сафарларда юравериб ўрганиб қолганми?.\n… узоқ кутилган сабру қаноатимиз ҳам паёнига етгандай само кемамиз соҳибаларининг умидбахш хабари назаримда ҳамманинг кайфиятини кўтариб юборди.\nДунёнинг энг машҳур шаҳарларидан бири Нью- Йоркни баланддан томоша қилиш истагида салон ойнасидан тикиламан. Узоқлардан кўкка бўй чўзган ҳашаматли бинолар кўзга ташланади. Ростдан ҳам Америка сеҳирли диёрмикан… гоҳ қирғоққа яқинлашиб гоҳ узоқлашиб ниҳоят учоғимиз машҳур Кеннеди номидаги учоқлар қўнолғасига қўнди.\nМени кутиб олган юртдошим Содиқ бу катта издиҳомда адашиб-адашиб, бир амаллаб Жанубга, Флорида штатига учадиган йўналишга олиб келди. У назоратчилар билан гаплашиб олдиндан юкимни топшириб мушкулимни осон қилди. Аэрапортдаги бундай хизматдан хурсанд бўлдим. Шу тобда қорин оч қолганини сездим. Тахминан 3- 4 соат кутишимни билиб, буфетга яқинлашиб, хилма хил ичимликларга тикилиб энг ишончлиси кўк чой деган фикрда менга жилмайибгина турган қора атиргулдек қизга таваккал қилиб, билганимча мисс, грен те девордим… у янада гўзалроқ табассум қилиб, есс сер деб ишга киришиб кетди мени тушунганига хурсанд бўлиб кайфиятим кўтарилди. Гуё очлигим ҳам эсимдан чиқди. Хоним ҳам менга ўхшаганлар билан гаплашавериб устаси фаранг бўлиб кетганини қаёғдан билай.\nБир пасда қоғоз идишга кўк чой дамлаб яна табассум қилди. Қани энди булочка бер деб айтолсам. Бирпасда тил айланмай қолди. Бундай пайтда эски тажрибалар иш бериб, менга ўхшаганлар учун энг оммовий тил бўлган имо ишора усулини бошладим ва менам табассум билан булочкалар қаторига қўл чўздим.\nАтиргул яна бир нарсалар деб, нозик жилмайиб мени тушунди чоғи мулойимгина булочка узатди. Орамиздаги самимиятдан кайфиятим кўтарилиб бисотимдаги навбатдаги сўзни айтиб, Синкю дедим. Унинг чиройи янада очилиб яна бир нарсалар деди. Бу Америкадаги биринчи мулоқотим эди.Тил билмадинг, дил билмадинг деган гап бекорга айтилмаганда.\nЗўр кайфият билан Содиқни ёнига жойлашиб қоғоз идишдаги чойни ичишга шошилиб, қопқоқни бир четидаги ичиш учун мулжалланган туйнигини топиб жайдари қилиб бир ҳупладиму кўзимдан ёш чиқиб кети ва уҳҳҳ девордим, танглайим куйди. Тилим айланмай инграб юбордим ва Содиққа қарадим. Яхшиям унинг кўзи телефонида экан, сезмай қолди. Хаёлимга ўзимизнинг чойхоналардаги оғиз куймайдиган чой келдию э, жўра, иссиқ чой ичаман десанг мана, Америкага келу қора атиргулни чойидан бииир ич, уҳҳҳ демасанг мен кафил деб ўзимни юпатган бўлдим.\nХуллас, куйган танглай билан бир амаллаб нонушта қилиб олдим. Юмшоқ булчка берган Атиргулга яна бир бор раҳмат айтдим хаёлан. Содиқ Америка ҳақида билганича гурунг берарди…бу ерда биров билан бировни иши йўқ деган гапи эсимда… йўлнинг чарчоғига таслим бўлиб пинакка кетибман. Содиқ туртиб уйғотганда йўловчилар назорат текширувдан ўтаётган экан. Шу ерда юртдошимга хайр хўш қилиб, раҳмат айтиб кутиш залига ўтдим.\nУчоқ белгиланган вақтда порвозга шайланди. Тангримга таваккал қилиб, қайдасан Фортмайерс деб Мексика курфази сари учдик. Тахминан уч ярим, тўрт соат само сайрида бўламиз. Тунги Америка ранг баранг чироқлар оғушида… мен учун ҳамма нарса қизиқ.\nЎриндиқлар юмшоқ ва кенг, бемалол ўтириш мумкин. Қанчалик толиқмай учоқда деярли ухлолмайман. Учувчига бемалол ҳамроҳ бўлишим мумкин.\nТунги 11 ларда манзилга етиб келдим. Мени кутиб олишга чиқишган болаларим билан дийдорлашдик. Кичик неварам бегонасирамай ўзини менга отди. Ҳаммамиз хурсанд эдик.


Қирғизистондаги парламент сайловларига 24,5 млн доллар ажратилди\n10:56 / 25.09.2015\nҚирғизистонда бўлиб ўтадиган парламент сайловларини ташкил этиш учун мамлакат бюджетидан 1,6 млрд қирғиз соми (24,5 млн доллар атрофида) ажратилди. Бу ҳақда ТАСС сайловлар ва референдумларни ўтказиш бўйича Марказий сайлов комиссиясига асосланиб хабар берди.\nМСК ходимларининг сўзларига кўра, мазкур маблағларнинг асосий қисми замонавий электрон техникаларни сотиб олишга сарфланади. “Гап электрон сайлов қутилари ва фуқароларнинг биометрик маълумотларини ҳисобловчи қурилмалар ҳақида кетмоқда, - дея қайд этилди МСКда. – Сайлов куни улар барча, жумладан, мамлакатдан ташқарида ташкил этиладиган сайлов участкаларига жойлаштирилади”.\nХабар қилинганидек, биометрик рўйхатдан ўтмаган фуқаролар сайловларда қатнаша олмайди. “Электрон сайлов қутиларидан фойдаланиш овоз бериш ниҳоясига етиши биланоқ унинг натижалари тўғрисида дастлабки маълумотлар олишга имкон беради”, - деди МСК вакили.\nЭслатиб ўтамиз, Қирғизистонда парламент сайловлари 2015 йил 4 октябрда бўлиб ўтади. Айни пайтда парламентдаги депутатлик ўринлари учун 14 партия кураш олиб бормоқда. Кўпчилик мутахассисларнинг фикрича, сайловларда амалдаги президент Алмазбек Атамбаевнинг Социал-демократлар партияси, шунингдек, “Ата Мекен” социалистлари ва “Бир бол” партияси вакиллари етакчилик қилади.


ЎзА - Тошкентда Вебстер университетининг магистратура дастури очилди\n05.09.2018 19:09:12 Чоп этиш версияси\nШу муносабат билан ташкил этилган тадбирда тегишли вазирлик ва идоралар, АҚШнинг Вебстер университети халқаро лойиҳалар бўйича вице-президенти Питер Махер бошчилигидаги делегация вакиллари, профессор-ўқитувчилар, талаба-ёшлар иштирок этди.\nДавлатимиз раҳбари Шавкат Мирзиёевнинг АҚШга давлат ташрифи мамлакатларимиз ўртасида турли соҳаларда, жумладан, таълим тизимида ўзаро манфаатли ҳамкорликни янада ривожлантиришда янги даврни бошлаб берди.\nУшбу саъй-ҳаракатлар натижасида 2019 йилдан АҚШнинг Вебстер университети мамлакатимизда ўзининг тўлақонли фаолиятини йўлга қўйиши кўзда тутилган.\nЎзбекистон давлат жаҳон тиллари университетида мазкур таълим муассасасининг бир йиллик магистратура йўналиши очилгани бу борадаги илк қадам бўлди. 2019 йил январь ойидан Тошкент давлат иқтисодиёт университети, Муҳаммад ал-Хоразмий номидаги Тошкент ахборот технологиялари университетида MBA дастури бўйича кадрлар тайёрлашни мақсад қилган.\n– 2018/2019 ўқув йилида ЎзДЖТУ ва Вебстер университети ҳамкорлигидаги магистратура дастурида иштирок этиш учун мамлакатимиз ёшлари билан бирга, Марказий Осиёнинг барча давлатларидан ҳужжатлар қабул қилинди, – дейди ЎзДЖТУ ректори Ғанишер Раҳимов. – Жорий йилда магистратурага 200 дан ортиқ талаба ҳужжат топширди. Уларнинг 125 нафари танлов асосида ўқишга қабул қилинди.\nБир йиллик магистратурада ўқитиш Вебстер университети ўқув дастурлари асосида амалга оширилиб, машғулотлар мазкур университетнинг малакали мутахассислари ва ЎзДЖТУнинг профессор-ўқитувчилари томонидан олиб борилади.\nДастур доирасида ўқишни муваффақиятли якунлаган битирувчиларга Вебстер университетининг магистрлик дипломи берилади.


Катта фиқҳ энциклопедияси: ибона – ажратиш таърифи | Azon.uz - Ахборот-таҳлилий портал\nКатта фиқҳ энциклопедияси: ибона – ажратиш таърифи\n796 22:05 23.11.2021\n[ИБА́НАТУН] ибона – ажратиш таърифи\n1. Ибона ابن] аба́ на] феълининг ўзаги бўлиб, “кўрсатиш”, “ажратиш” каби луғавий маъноларига эга. “Ал-муҳкам”нинг соҳиби: عْ ْقط ال م ْ ْ ْ زاء الر جَأ إابنة] ал-қотъу иба́ нату ажзаʼил жирми] – кесиш, бу жисмнинг қисмларини ажратишдир. Мазкур ажратиш маъносидаги ибона сўзи эса “айириш”, “тарқатиш” сўзларига маънодошдир”, деган. Фақиҳлар ҳам уни “айириш”, “ажратиш” маъноларида истеъмол қилганлар. Хотинни “ибона” қилиш уни боин талоқ ёки хулуъ қилиш билан бўлади. Ана шундан кейин хотиннинг боши очиқ ҳисобланади, собиқ эри уни қайтариб олмоқчи бўлса, янги никоҳ ақди тузиши шарт.\n2. Фақиҳлар умумий маънода иттифоқ қилган ибона ҳукмларидан бири, тирик жонзотлардан ажратиб олинган қисмининг ҳукми худди унинг ўлимтиги кабидир. Илло гўшти ейиладиган ҳайвоннинг соч ва туклари бундан истиснодир. Бунинг далили “Тирикдан ажратиб олинган нарса, бас, у ўлаксадир”, деган хабардир. Аммо шаръий кўрсатма асосида сўйилганидан сўнг, ўлмасидан олдин ажратиб олинганлари эса, умуман олганда макруҳ бўлса-да, тановули ҳалол ҳисобланади.\n3. Ибона сўзи нажосат, аврат (яъни ажратиб олинган аъзони ушлаш ва унга қараш), дафн, талоқ, хулуъ, жиноятлар (яъни аъзоларга нисбатан жиноят), лиъон, забҳ (шаръий сўйиш тариқи) ва ов қилиш мавзуларига оид бўлимларда зикр қилинади.\n[ИБТИДА́ЪУН] – ЯНГИЛИК ҚИЛИШ, ЎЙЛАБ ТОПИШ بدعة] бидъатун] – бидъат истилоҳига қаранг.\n233 21:55 15.05.2022\n393 21:55 12.05.2022


Нима учун эркаклар саримсоқпиёзни кўпроқ тановул қилишади? » Ўзбекистон янгиликлари – Zamin.uz\nНима учун эркаклар саримсоқпиёзни кўпроқ тановул қилишади?\n16 март 2017, 08:19\nСаримсоқпиёз ҳиди — ушбу ўсимлик борасида умумий қараш пайдо бўлмаганининг асосий сабабидир. Ошпазлар саримсоқни яхши кўришади ва уни деярли барча таомга қўшиш тарафдоридирлар. Аммо, жамоатчилик фикри, унинг ҳиди туфайли турлича экани барчага яхши маълум.\nБироқ, айрим кишиларни саримсоқпиёз ҳиди ўзига тортиши ҳам мумкин экан. Тадқиқотлар натижалари кўплаб аёллар енгилгина саримсоқ ҳиди келиб турган эрларини ёқтиришини кўрсатмоқда. Қуйида бунинг сабабига ойдинлик киритамиз.\nШотландиядаги Стирлинг университети олимларининг тадқиқоти бу борада инқилоб ясади. Унга кўра, аёлларнинг аксарияти саримсоқпиёз ҳидини соғлом эр ҳидига қиёслашар экан. Агар саримсоқнинг кучли антибиотик хусусиятлари эътиборга олинадиган бўлса, бу фикр унчалик ҳам нотўғрига ўхшамайди.\n42 нафар эркакдан иборат тажриба гуруҳи хом саримсоқ доналарини истеъмол қилиб, қўлтиғи остида салфетка олиб юришган. Уларнинг тер намуналарини эса, 82 аёлга ҳидлатишган ва ёқимли, ўзига тортувчи, эрликни таъкидловчи ва ўткирлиги жиҳатидан баҳолаш сўралган.\nНатижалар эса кишини ҳайратга солиши шубҳасиз. Кўп ҳолларда хом саримсоқ еган эркакларнинг тер ҳиди саримсоқ пиёз емаган эркакларга қараганда аёлларга кўпроқ маъқул келган. Эркак қанчалик кўп ушбу пиёздан тановул қилса, унинг ҳиди шунчалик ўткирлашган, теридаги феромонлар аралашмаси юқори кўрсаткичга етган.\nКимёдан маълумки, саримсоқ таркибида олтингугуртли водород ва рух бўлиб, бу моддалар эркак жинсининг кимёвий ўзига хослигини белгиловчи тестостерон моддасини ишлаб чиқаришда муҳим ўрин тутади. Унинг асосини ташкил этади.\nБундай ғаройиб натижаларни аёлларга кўпроқ соғлом эркаклар ёқиши билан изоҳлаш мумкин. Саримсоқпиёз эса сабзавотлар орасидаги энг соғломи ҳисобланади.\nУмуман, хулоса ўрнида айтадиган бўлсак, саримсоқ шундоқ ҳам афродизиак ҳисобланади. Унинг таркибида қон қуйилишини кўпайтириш хусусиятига эга аллицин моддаси мавжуд. Бу шуни англатадики, тез орада саримсоқпиёз негизида маҳаллий таъсир кучига эга спрейлар ишлаб чиқарилса, ажаб эмас.\nЯнгиликлар » Тиббиёт » Нима учун эркаклар саримсоқпиёзни кўпроқ тановул қилишади?


Тиловат сеҳри – Сурхон тонги\nБош саҳифа / Жамият / Тиловат сеҳри\nЯнвар 30, 2018\tЖамият Изоҳ қолдириш 572 Кўрилди\nПрезидентимиз Шавкат Мирзиёев 2017 йил 1 сентябрь куни ҳазрати Имом (Хастимом) мажмуасида давлат ва жамоат ташкилотлари, Ўзбекистон Мусулмонлари идораси раҳбарияти, имом-хатиблар, маҳалла фаоллари билан учрашиб, суҳбат асносида кўп босқичли Қуръони карим мусобақасини ўтказиш бўйича таклиф берган эди. Давлатимиз раҳбарининг кўрсатмалари асосида Ўзбекистон мусулмонлари идораси томонидан юртимизда “Ўзбекистон Қуръон мусобақаси — 2018” танлови кенг миқёсда ташкил этилмоқда. 27-29 январь кунлари вилоятимизда мазкур танловнинг ҳудудий туманлараро саралаш босқичлари бўлиб ўтди.\nҚуръон тиловати баҳс ларида Ўзбекистон мусулмонлари идораси тасарруфидаги диний таълим муассасалари ва Тошкент ислом университети талабаларидан ташқари, масжидлардаги имом-хатиблар, имом ноиблари, муаззинлар ҳамда Қуръони карим қироати бўйича иқтидори бўлган 18-40 ёшдаги барча эркагу аёл фуқароларимиз иштирок этишди. Дастлабки куни Шеробод туманидаги имом Термизий зиёратгоҳидаги давлатимиз раҳбари ташаббуслари билан бунёд этилган 420 ўринли муҳташам жомеъ масжидда Шеробод, Қизириқ, Бойсун, Музработ туманларидан келган қори ва қориялар жам бўлишди.\nМусобақа Қуръони карим тиловати билан бошланди. Дастлаб Ўзбекистон мусулмонлари идораси вилоят вакили А.Сайфидинов Ўзбекистон мусулмонлар идораси раҳбариятининг мусобақа иштирокчиларига йўллаган табрик ва саломларини етказди.\n— Сурхон замини азалдан барча соҳаларда пешқадам даҳоларни дунёга танитган. Асрлар давомида ҳадис, фиқҳ, шариат, тариқат ақида, тасаввуф илмларидан ташқари, бу юртдан Қуръон ҳофизлари, қироат илмини эгаллаган уламолар етишиб чиқишган. Шу алломалардан бири имом Термизийдир. Бугунги тадбирнинг бу муборак заминда ўтказилишида ҳам ўзига хос маъно бор, — деди нотиқ.\nРеспублика танлов ташкилий ҳайъати раиси Абдулҳаким қори Матқулов ва ҳайъат раи- си ўринбосари Ҳасанхон қори Абдумажидовлар Қуръон мусобақаси иштирокчиларининг чиқишларини баҳолаш мезонини ва танлов қай тартибда, қандай низомлар асосида ўтишини батафсил тушунтириб беришди. Шунга кўра, мусобақа 18-40 ёшли эркак ва аёллар ўртасида иккита “Ҳифз” (Қуръонни тўлиқ ёд олиш) ҳамда “Тиловат” (Гўзал ва равон тиловат қилиш) йўналишларида ўтказилди. Ҳудудий саралаш бос қичи якунига кўра, 1-, 2-, 3- ўринни қўлга киритган ғолиблар танловнинг вилоят босқичига йўл олишди.\n— Дунёвий илмлар олиш қаторида, диний илмни, муқаддас китобни гўзал ва равон қироат қилишни отам Муҳаммадхон Абулфайизовдан ўрганганман. У кишига раҳмат, — дейди танлов ғолиби Солиҳа Абулфайизова. — Келажакда юртимиздаги нуфузли олий диний таълим муассасаларида таҳсил олиб, буюк алломаларимиз, хусусан, қишлоғимизда яшаб, ижод қилган ва мангу қўним топган буюк аллома Сўфи Оллоёр ижодига мурожаат қилиб, уни мукаммал ўрганмоқчиман.\nТермиз шаҳридаги “Мурч бобо” жомеъ масжидида ҳам Термиз шаҳри, Термиз, Ангор, Жарқўрғон, Қумқўрғон туманларидан иштирокчилар ўзаро беллашишди. Мусобақа давомида тажрибали қорилар қилган тиловатлар ҳам кечага ўзгача файз улашди.\nДарвоқе, иқтидорли қориларни тарбиялаш, уларни рағбатлантириш, Қуръонни чуқур ёд олишга қизиқтириш имконини берди.\nЭрта тонгданоқ Денов шаҳридаги жомеъ масжиди ҳам Узун, Сариосиё, Денов, Олтинсой, Шўрчи туманларидан келган танловининг биринчи саралаш босқичи иштирокчилари, диний идора вакиллари ва кенг жамоатчилик билан гавжум бўлди.\n— Президентимизнинг хайрли ташаббуслари ижроси юзасидан Денов шаҳрида ҳам мусобақа ташкил этилди, — дейди тумандаги “Ҳикмат” жомеъ масжиди имом хатиби Фахриддин Худойназаров. — Бугунги тадбирда иштирок этган, ёш иқтидорли қори ва қорияларни, шогирдларимизни кузатиб, муҳтарам Юртбошимизнинг «Қуръонни эшитиш, эшита олиш — юксак маънавият, маърифат. Қуръон ҳеч қачон ёмонликка даъват қилмайди. Агар Қуръони каримни эшита олсак, эшиттира олсак, бу муваффақият бўлади», деган сўзлари бот-бот қулоғим остида жаранглагандек бўлди.\nТуманлараро мусобақа натижаларига кўра, Шерободда 26-40 ёшли эркаклар ўртасида “Ҳифз” йўналишида 1-ўрин Шерзод Тошқуловга насиб этди. Абдурашид Тошев, Эшқобил Ҳусанов эса иккинчи ва учинчи ўринларни эгаллашди. Тиловат йўналишида ўз ёшлари доирасида Акбархон Абдурашидов, Шахбоз Файзуллоев, Шамсиддин Сайфуддинов, Зиёвуддин Назаров, Шохназар Равшанов, Сибғатилло Сиддиқов ғолибликка эришди.\nТермиз шаҳрида бўлиб ўтган мусобақанинг “Ҳифз” йўналишида Маҳмуджон Очилдиев, Нажмиддин Самадов, Баракатуллоҳ Зиятов, Абдулахат Абдурашидов, Садриддин Ҳамидов, Абдуваҳоб Қодировлар, тиловат йўналишида эса Шаҳобиддин Садоатов, Муҳаммадкарим Усмонов, Жамол Жўраев, Ҳабибуллоҳ Тошболтаев, Аҳрор Раҳмонов, Муслим Баймиров, Исоқали Салоҳиддинов, Сажриддин Саматов, Ҳафизуллоҳ Зайниевлар ғолибликка эришдилар. Аёллар ўртасида эса Меҳринисо Жўраева, Кибриё Муҳаммадиева, Сарвинисо Шамсидинова, Меҳринисо Нақиева, Кимё Қораева, Мадина Дўстматова, Шахноза Раҳимовалар ғолиб бўлишди. Ғолибларга кейинги босқичга йўлланма ва қимматбаҳо эсдалик сов- ғалари топширилди.\nЮртимизда “Ўзбекис- тон Қуръон мусобақаси — 2018” танловининг вилоят босқичлари шу йилнинг бошидан март ойига қадар, республика босқичи эса апрель ойида ўтказилиши режалаштирилган.\nОлдинги Муҳим масала\nКейинги Мудофаа доктринаси


Эртакни меҳмонга таклиф қилинг — ва агар сиз мўъжизаларга ишонсангиз, у албатта келади! Ҳақиқий мўъжиза учун чегара йўқ, эртак учун эса на вақт ва на жой муҳим аҳамиятга эга. Театрнинг мўъжизали олами билан алоқада бўлиш кўпчиликнинг орзуcидир. У ҳар доим ўзига хос байрамона, ҳаяжонли ва тантанали нарсалар билан боғлиқ. Барча содир бўлаётган ҳодисаларни ўраб турган мўъжиза сизни кундалик ишлардан чалғитади ва таърифлаб бўлмайдиган мўъжизали муҳитдан завқлантиради. "Танга билан дунё бўйлаб" ҳикояси асосида театрлаштирилган томоша яратилган ва у илгари мактабларда китоб билан бирга тақдим этилган эди. The Magic жамоаси томонидан саҳналаштирилган спектакль орқали ҳар бир бола театр мўъжизасини ҳис этиши мумкин.\nЁдингизда бўлса, ҳикоя яхшиликнинг доимо ёмонлик устидан ғалаба қозониши ҳақида эди. Унда ғаройиб танга билан бутун дунё бўйлаб саёҳат қилган ва йўлидаги турли тўсиқларни енгиб ўтган бола ва унинг хаёлий дўсти ҳақида ҳикоя қилинади.\nСценарий муаллифлари катта маҳорат билан китоб матнини спектакль учун мослаштирдилар. У жуда жонли ва динамик олди. Бунақаси ҳали бўлмаган.\nҚаҳрамонлар китоб муаллифлари кўрсатмоқчи бўлган барча мўъжизаларни нозик тарзда акс эттиришади. Яқин орада намойишлар бошланади ва санъаткорлар гуруҳи Ўзбекистондаги ҳар бир мактаб болаларига хурсандчилик улашади.


Юнонларнинг Марказий Осиёга сургун қилинишининг сўнгги босқичи Сталин томонидан 1949 йил 13 июнга ўтар кечаси амалга оширилди. Бир кечада махсус эшелонларда Қора денгиз бўйининг 40 минг нафар атрофидаги туб аҳолиси Ўзбекистон ва Қозоғистонга депортация қилинди. Суратда: Кубан юнонлари 1948 йил депортация олдидан. Манба: www.pontos-news.gr\nКомпартиянинг миллий масала бўйича мутахассиси саналган Сталин 1921 йилдаёқ айрим халқларни, жумладан, юнонларни “дўнувчан (оқувчан) миллий тоифа”га киритган эди. Сталин “дўнувчанлик” аломатига аниқ синфий тизилманинг ва ҳудуднинг йўқлигида, дея тариф берган.\nИосиф Виссарионовичнинг яна бир “кашфиёти” – у миллатларни социалистик ва буржуа тоифага ажратган. Шу тариқа Юнонистон юнонлари «буржуйлар», СССР юнонлари эса «пролетарлар» бўлиб чиқишган. Бу миллий концепциясини у РКП(б)нинг XII съездида очиқлаган эди.\nНима учун айнан юнонлар оммавий йўқ қилиниши керак халқларнинг бири бўлишганини тушуниш қийин эмас. Юнонларнинг миллий ўзлигини англатувчи юнон тили, маданияти ва дини шубҳа остига олинганди. СССР деб аталмиш мамлакат халқларининг турмуш тарзи эса диний мансубликдан ва охир-оқибат она тили тилидан ҳам воз кечишни тақозо қилар эди.\nҚисман ва алоҳида танланган халқларга қарши қаратилган 30-йиллар қатағонида аксарият миллий озчилик инфратузилмаси ва асосан интеллигенция жабр кўрди. Бундан фарқли ўлароқ, 40-йиллар қатағонида эса бутун бошли халқлар душман дея топилди. Илк бор юнонлар 1942 йили Кубан ва Керчга оммавий кўчирилди. 1944 йили фашист қўшинлари чекинганидан сўнг эса Қрим юнонларининг қолган қисми Ўзбекистонга бадарға қилинди.\n1942 йилдан 1949 йилгача 60.000 юнон депортация қилинди. Парчаланиб, топталган юнон халқи энди яшаш ва тирик қолишга куч топиши керак эди. Юнон миллати вакиллари Қозоғистон, Ўзбекистон, Урал ва Кемерова вилоятлари бўйлаб сочилди ва уларга ўз яшаш жойларидан беш километр нарига чиқиш тақиқланди. Барча депортация қилинганлар ҳар ойда НКВД-МГБ комменданти томонидан қайд қилиниб туришлари шарт эди. СССР Олий Кенгашининг 1948 йил 26 ноябр Фармонига кўра, яшаш жойини тарк этган шахслар 20 йилга қамалиб, каторга ишларига жалб қилинишган. Бу қарор 1953 йили Сталин ўлимига довур давом этган.\nтарихчи, “Элтуз” таржимаси


Сўнмас юлдуз ёҳуд Шайх Муҳаммад Содиқ Муҳаммад Юсуфни хотирлаб\n11 Ìàðò 2017 16:42 3245\nШайх Муҳаммад Содиқ Муҳаммад Юсуф 1952 йил 15 апрель куни Андижон вилоятида туғилганлар. Ўрта мактабни тугатгач, Бухоро шаҳридаги «Мир Араб» мадрасасида, сўнгра Тошкентдаги имом Бухорий номли Ислом олий маъҳадида таҳсилни давом эттирдилар. Олий маъҳадни битиришлари биланоқ «Совет шарқи мусулмонлари» журналида ишладилар. Ўрта Осиё ва Қозоғистон мусулмонлари диний идораси Шайх Муҳаммад Содиқ Муҳаммад Юсуф хазратларини чет элга, яъни Ливия Араб Республикасининг Триполи шаҳридаги Ислом университетининг исломий даъват факультетига ўқишга юборди. Шайх Муҳаммад Содиқ Муҳаммад Юсуф ҳазратлари мазкур факультетни 1980 мелодий санада имтиёзли тамомлаб, юртга қайтдилар.\nШу йили шайх Муҳаммад Содиқ Муҳаммад Юсуф ҳазратлари собиқ совет Олий кенгашига депутат этиб сайландилар. Шайх ҳазратлари собиқ совет иттифоқи президенти Михаил Горбачёв ҳамда Олий кенгашга собиқ совет иттифоқи мусулмонларининг ҳаёти ифода этилган баённома тақдим этдилар. Баённомада мусулмонларнинг ҳақ-ҳуқуқларини ҳурматлаш, уларнинг ҳуқуқларини қайтариш масалалари кўтарилган эди. Шайх ҳазратларининг Горбачёв билан бевосита мулоқотларидан сўнг коммунистик тузумнинг мусулмонларга нисбатан сиёсатида ижобий ўзгаришлар сезила бошланди.\nШайх ҳазратларининг саъй-ҳаракатлари билан собиқ иттифоқда кўплаб масжидлар ва мадрасалар очила бошланди, мусулмонларга ўз диний урф-одатларини, маросимларни адо этишга рухсат берила бошланди. Шайх ҳазратларининг кўплаб талабларига биноан, Горбачёв собиқ иттифоқдан ҳаж сафарига борадиган мусулмонларнинг сони кескин ошириш ҳақида қарор қабул қилди. Бундан ташқари, ана шу даврда шайх ҳазратлари мусулмонларнинг тақдирини ҳал қилувчи катта миқёсдаги ишларни ҳам амалга оширдилар.\nШайх Муҳаммад Содиқ Муҳаммад Юсуф ҳазратлари 2015 йил 10 март куни Тошкент шаҳрида вафот этдилар. Тошкент шаҳридаги "Шайх Зайниддин" (Кўкча) қабристонига дафн этилдилар.


Олимлар: коронавирус одам организмига мослашиб олди, энди юқиши тезлашади » Ўзбекистон янгиликлари – Zamin.uz\n, 01 2021, 11:20\n29 июл, 22:30 5 377 Дунё\nГонконг Политехника университети олимлари ўтказган тадқиқот натижаларига кўра, янги типдаги коронавирус мутациясини тўхтатиб, одам организмига мослашиб олган ва янада юқумли вирусга айланган бўлиши мумкин, дея хабар берди «South China Morning Post» нашри.\nБир гуруҳ олимлар июннинг охиридан буён турли инфекция ўчоқларидан олинган намуналарни таҳлил қилишди. Улар касалликнинг ҳозирги учинчи тўлқинида вирусни юқтирган беморларнинг ҳамда олдинроқ олинган намуналарнинг штаммлари орасидаги генетик ўхшашликни аниқлашди.\n«Коронавирус биринчи ва иккинчи тўлқин вақтида мутациясини давом эттирган. Буни ўша пайтда ўтказган тадқиқот натижалари ҳам тасдиқлайди. Бу сафар натижалар мутлақо бошқача. Вирус мутациясини тўхтатиб, одам организмига мослашганини ёки ушбу одамларнинг ҳаммаси вирусни битта жойда ва бир вақтда юқтирганини англатади», — деб ҳисоблайди Политехника университети доцент Жилман Сиу.\nХитой университети профессори Дэвид Хуэйнинг фикрича, вирус одам организмига жуда яхши мослашиб олиб, дастлабки икки тўлқиндагидан кўра зарарлироқ инфекцияга айланган.\nБундан ташқари, олимлар маҳаллий ва хорижда юқтирилган намуналарнинг штаммлари ўртасида юқори даражада генетик ўхшашликни аниқлашди. Профессор Сиунинг сўзларига кўра, аксар COVID-19 янги ўчоқларининг манбаи хориждан олиб келинган ҳолатлар ҳисобланади.\nХитойлик олимлар коронавируснинг оғирроқ шакли борлигидан огоҳлантирди 22 апр, 07:15\nВирус нинзага ўхшайди: организмда яширинган ҳолда кўпаяди 12 апр, 23:48\nОлимлар COVID-19 нега тез тарқалишини аниқлади 26 мар, 18:08\nТуркия Ойга юбориш учун мўлжалланган ракета устида ишларни бошлади 01 мар, 09:00 73\nЭлдор Шомуродов захирадан майдонга тушган ўйинда «Женоа» «Интер»га йирик ҳисобда ютқазди 28 фев, 22:33 780


13:30 / 08.11.2017 9543 pdf Ўқиш режими + -\n«Фитна» деганда биз бузғунчилик, махфий равишда зарар етказишга уриниш, фасод қўзғашни тушунамиз. Тўғри, фитна сўзида шу маъно устун. Аммо бу сўзнинг асл келиб чиқиш мазмуни янада кенгроқдир.\nЛуғатшуносларнинг таъкидлашича, «фитна» сўзи арабларда аслида олтинни ўтга тутиб, ёт моддалардан тозалашни англатар экан. Шундан келиб чиқиб, «фитна» сўзи имтиҳон, синов деган маъноларда ҳам ишлатиладиган бўлган. Қуръони Каримда бу сўз айнан шу мазмунда ҳам келади.\nҲа, дарҳақиқат, фитна ёмон, кўнгилсиз ҳолат бўлиш билан бирга, у инсонларни имтиҳон қилади, сарагини саракка, пучагини пучакка ажратади. Бу ҳам илоҳий ирода, имтиҳон дунёсининг қонуни. Фитна пайтида одамларнинг асл ҳолати ошкор бўлади, қалбида яшириниб ётган чўкиндилари юзага қалқийди, бор сурати намоён бўлади. Буни ҳар бир ҳолатда кузатиш мумкин.\nДунёнинг бир чеккасида ўзини мусулмон деб таништирган бир кимса қандайдир қўпорувчилик қилди. Аслида Исломда унинг ҳеч қандай ўрни йўқ, унинг бу ишини бирорта мусулмон оқлагани йўқ, бу кимсага ўша қилмишни ҳам кимдир буюртма берган ёки уни шунга мажбур қилган бўлиши эҳтимоли катта. Аммо ушбу ҳодиса фитна ўлароқ одамларда турлича акс садо беради: кимдир бундан Ислом ва мусулмонларнинг шаънига доғ тушишидан ташвишланса, кимдир бефарқ, кимдир эса шу нарса туфайли Ислом ва мусулмонлардан нафратлана бошлайди, кимдир диндан қайтишгача боради, яна қайсидир кимса Ислом ва мусулмонларни ҳақорат қилишгача, золимларни қўллаб-қувватлашгача журъат қилади. Буларнинг барчаси фитнанинг имтиҳон қилувчи омил эканига мисол бўлади.\nМусулмон ўлкалар, жумладан, бизнинг жонажон ватанимиздаги тараққиёт, бугунги ижобий ўзгаришлар кимларгадир ёқмаслиги ва улар бизни чалғитиш учун фитналар уюштириши табиий. Бундай фитначилар ичкарида ҳам, ташқарида ҳам бўлиши мумкин. Истаймизми-йўқми, бундай фитналар бўлаверади, Аллоҳ шуни ирода қилган. Муҳими, бу фитналар биз учун синов эканини унутмаслигимиз керак.\nФитна сабаб ҳар ким ўзининг асл қиёфасини, асл башарасини намойиш этади. Чинакам иймонга эга бўлганлар кимлару, қалбида куфр яшириниб ётганлар кимлар – ҳаммаси равшан бўлади. Ҳақиқий халқпарвар, ватансевар, иймонли кишилар кимлар-у, мансабпараст, худбинлар ким – ҳаммаси сув бетига чиқади. Мўминлар ўз йўлларида собит бўладилар ва юз бераётган воқеа-ҳодисаларни Роббимиз тарафидан бир синов деб қабул қиладилар. Шу билан бирга, бу фитналар уларнинг қайроқи бўлиб, чиниқиб боришларига ҳам хизмат қилади. Айни пайтда Исломга қалби терс бўлган, чин иймондан бебаҳра кимсалар фитнага тушади, бу нарса уларга тайёр баҳона бўлади, қалбдаги нафратлари, шайтоний туйғулари мавж уради. Буларнинг ҳаммаси синов дунёсининг бир имтиҳони ҳисобланади.\nАллоҳ таоло дўзах фаришталари ададини 19 та қилганини баён этар экан, буни «фитна» қилганини айтади ва бу фитнанинг натижаси ҳар кимда ҳар хил бўлишини таъкидлайди:\n«Дўзах соҳибларини фақат фаришталардан қилдик ва уларнинг ададини кофирлар учун фитна қилдик. Токи китоб берилганлар аниқ ишонч ҳосил қилишсин, иймон келтирганларнинг иймони зиёда бўлсин, китоб берилганлар ва мўминлар шак-шубҳада қолмасин, қалбида касали борлар ва кофирлар эса: «Аллоҳ бу билан қанақа мисолни ирода қиляпти?» дейишсин. Шундай қилиб Аллоҳ хоҳлаганини адаштиради, хоҳлаганини эса ҳидоятга солади. Роббингнинг лашкарларини Ўзидан бошқа ҳеч ким билмас. Ва у (дўзах) башар учун эслатмадан ўзга ҳеч нарса эмас» (Муддассир сураси, 31-оят).\nҲа, фитна ана шундай турфа хил натижа беради. Қаранг, биргина маълумот ‒ дўзах фаришталарининг ададини айтиш одамлар учун фитна бўлди ва Аллоҳ бандаларни шу йўл билан синади. Шундай қилиб, Аллоҳ хоҳлаганини адаштиради ва хоҳлаганини ҳидоятга солади.\nДемак, айрим эътиқодий масалалар устидаги баҳслар ҳам фитна бўлиши мумкин. Бу билан ҳам мўминлар синовга тутиладилар.\nБугунги кунда ҳар ерда динга, Қуръонга нисбатан шубҳа уйғотмоқчи бўлганларни учратасиз. Уларнинг миш-мишлари ҳам фитна. Бу билан кимдир фитнага тушиб, иймонига дарз кетади, Аллоҳ асрасин, кимдир ҳатто куфрга ҳам юз тутади, хуллас, кофирларнинг залолати ортади, чин мўминларнинг иймони зиёда бўлади. Бу билан иймони суст, қалби гуноҳга мойил кишилар, динини ўрганманган жоҳил кимсалар шубҳага тушиб, куфр томон ошиқади. Аммо ҳақиқий иймон лаззатини тотганлар ҳақиқатни ўрганиб, иймони яна ҳам мустаҳкамлашади.\nАҚШда ё бошқа бир жойда хунрезлик содир бўлса, дарров ваҳима қилиб, муслумонларни ёмон отлиқ қилмоқчи бўлишади. Бу ҳам фитна. Бу ҳолат ҳам кимнингдир иймонини зиёда қилса, кимнидир куфр чоҳига улоқтиради. Бундан кимлардир орзиқиб кутган иши содир бўлгандек дилдан шодланиб, қалбидаги бор қурумини сочади, аммо кимлардир ўзини ўнглаб, дуою илтижога шошади.\nМусулмонларга эркинлик берилаётганидан, уларнинг тараққиётидан юраги сиқилган кимсалар мўминларга қарши турли фитналар уюштириб, одамларнинг тафаккурига тажовуз қилади. Бундай пайтда айрим онги заҳарланган манқуртларнинг васвасаси ортади, куфрга, фисққа мойил кишилар дарров жазавага тушиб, инсоний эркинликларни бўғишга ошиқади, қалбида нифоқ касали борлар эса мажолсизланади, аммо чинакам мўминларнинг руҳий қуввати зиёда бўлиб, ҳақ йўлда собит қолади.\nБугун ахборот уруши асри. Фитначилар атайлаб, ғаразли ниятда ҳар хил маълумотларни тарқатади. Биз эса билиб-билмай уларни улашиб, душман тегирмонига сув қуямиз. Аслида эса бу ерда ҳам синов бор. Биз аввало ўша хабарнинг қанчалар рост эканини аниқлаб, кейин у ҳақда сўз очишимиз керак. Қолаверса, ўзимизга савол бериб кўрайлик – «Бу хабарни етказишдан мақсадим, ниятим нима? Даъвода Аллоҳ таолонинг розилигини истайман деймиз, хўш, шу хабарни ёйиш ушбу мақсадга жавоб берадими? Бундан мусулмонларга манфаат борми? Манфаат-ку майли, зарар етиб қолмайдими? Шаръий нуқтаи назардан бу ишнинг зарурати борми?» Ушбу саволларга етарли жавоб топачгина хабарни тарқатишни ўйлаб кўриш мумкин.\n«Эй иймон келтирганлар! Агар фосиқ хабар келтирса, аниқлаб кўринглар, билмасдан бир қавмга мусибат етказиб қўйиб, қилганингизга надомат чекиб қолманглар» (Ҳужурот сураси, 6-оят).\nНабий соллаллоҳу алайҳи васалламнинг суннатларидан эса қуйидаги кўрсатма етарли ўгитдир:\n«Кишининг ёлғончи бўлишига эшитган нарсасини гапиравериши кифоя қилади».\nИнсон бу дунёда ҳамиша синовда бўлишини англаб етиши лозим. Ҳар бир ақлу идрокли киши буни кузата олади. Ҳаётимизга разм солсак, бу ҳақиқатни қалбан ҳис этамиз.\nФитналар содир бўлганда мўмин банда доимо ўтда тобланаётган олтинни кўз олдига келтириши керак. Биз тобланяпмиз, покланяпмиз, деган умидда бўлишимиз лозим. Ушбу оловдан эсон-омон ўтиб олсак, ҳақиқий қадр-қиммат топишимизни унутмаслигимиз даркор. Бу башарият тарихига тенг илоҳий қонуниятдир.\nШерзод 17:28 / 31.01.2020\nАллохнинг кудратига шубхам йук, биз унинг бандалари биз, шундай экан биз Аллох буюрган йулдан боришлигимиз керак.\nАвазбек 03:41 / 28.02.2019\nМакола жуда хам яхши езилган мазмунли умрингиздан барака топик согу саломат бахти саодатли булинг\n09:32 / 08.11.2017 3023\n17:08 / 08.11.2017 7450\nОртидан зорланиш ва ҳожатмандлик қолдирган маъсият ортидан иззатталаблик ва манманлик қолдирган тоатдан яхшидир.Ушбу ҳикматда ундан аввалги ҳикматдан пайдо давоми...\n2145 19:27 / 13.05.2018\nХулқ луғатда характерrdquo, феълатворrdquo маъноларини англатади. Истилоҳда Мақталадиган ё ёмонланадиган белгилари орқали билиниб турадиган бандадаги доимий сифат давоми...\n2190 18:02 / 20.01.2018\nШайтоннинг қалбга кириш йўллари банданинг сифатлари бўлиб, улар кўпчиликни ташкил қилади. Биз мазкур эшикларнинг энг катталари ҳақида сўз юритамиз.1. Ғазаб ва давоми...\n2655 15:09 / 03.10.2020\n1599 17:59 / 25.02.2018\n39 04:00 / 04 май\n72980 11:56 / 10.10.2018


Мустақиллик дарси - Уч илдиз\n“Фидойинг бўлгаймиз сени, Ўзбекистон”\nҲар йили мустақиллик байрамини алоҳида шиор остида нишонлаш гўзал анъанага айланди. Улуғ шиорлар бутун жамиятнинг мақсад-муддаосини, ижтимоий фикрини ўзида жамлаган. Фуқароларни ягона мақсад йўлида бирлаштирган ва янги зафарларга йўналтириб, реал кучга айланган. Шу маънода ҳар қандай шиор миллатнинг манфаатига мос келиши лозим.\nЎзбекистон Республикаси Президенти Шавкат Миромонович Мирзиёев томонидан 2017 йил 27 июнда “Ўзбекистон Республикаси давлат мустақиллигининг йигирма олти йиллик байрамига тайёргарлик кўриш ва уни ўтказиш тўғрисида”ги қарор имзоланди. Унда мазкур байрамни “ФИДОЙИНГ БЎЛГАЙМИЗ СЕНИ, ЎЗБЕКИСТОН!” деган бош ғояни ўзида мужассам этган ташкилий-амалий, маънавий-маърифий тадбирлар ҳамда тарғибот-ташвиқот ишлари асосида ташкил этиш белгилаб қўйилди.\nҚарорда буюк ва бебаҳо неъмат – мустақилликнинг миллий тараққиётимиз, бугунги ва келгуси авлодлар тақдири, келажаги учун беқиёс аҳамияти йиллар ўтиши билан тобора ортиб бораётгани, Ўзбекистоннинг давлат мустақиллиги халқимизнинг миллий манфаатларини, тинч ва осуда ҳаётини таъминлаш, мамлакатимизнинг халқаро миқёсдаги обрў-эътиборини юксалтиришнинг мустаҳкам пойдевори бўлиб келаётгани алоҳида қайд этилди.\nҚарорнинг энг муҳим жиҳатларидан бири, унда мустақилликнинг 26 йиллик байрамини бешта тамойил ва ғоялар асосида ўтказиш бўйича тавсиялар берилгани бўлди. Жумладан:\n“Буюк келажагимизни мард ва олижаноб халқимиз билан бирга қурамиз”;\n“Халқ давлат идораларига эмас, балки давлат идоралари халқимизга хизмат қилиши керак”;\n“Халқ бой бўлса, давлат ҳам бой ва қудратли бўлади” каби тамойил ва ғоялар асосида мустақиллик йилларида эришилган ютуқларни чуқур ва ҳар томонлама ўрганиш, уларни халқимиз онгу тафаккурига сингдириш бугунги кунда муҳим аҳамият касб этмоқда.\nМустақиллик – буюк келажак пойдевори\n1991 йилнинг 31 август куни республика Олий Кенгашининг ХII чақириқ навбатдаги ташқари VI сессияси иш бошлади. Сессияда мамлакат Биринчи Президенти Ислом Каримов Ўзбекистон Республикасининг давлат мустақиллиги тўғрисида маъруза қилди. Унда шундай сўзлар бор эди:\n“Бўлажак мустақил давлатлар…эркин, мустақил ва тенг ҳуқуқли бўлиб қолишлари, ўзларининг миллий давлат тузиш, ташқи бозорга чиқиш, ўзи маъқул топган барча мамлакатлар билан халқаро муносабат ўрнатиш, дипломатик ва консуллик алоқалари масалаларини мустақил ҳал этишлари керак.\nЯна таъкидлаб айтаман, бу ҳеч кимниниг буйруғисиз ва аралашувисиз мустақил амалга оширилиши керак. Мана шу шароитга, сабабларга асосланиб, халқимиз хоҳиш-иродасини бажо келтириб, Олий Кенгаш диққатига фақат бир масалани қўймоқчиман: Ўзбекистоннинг мустақиллиги ҳақидаги Қонунни муҳокама этиш ва уни қабул қилишни таклиф этаман.\nБу Қонунда қадимий ва янгиланаётган диёримизда истиқомат қилаётган барча кишиларнинг хоҳиш-иродаси ўз ифодасини топган. Халқимизнинг бу эзгу хоҳиш-иродаси биз учун муқаддасидир”.\nҲақиқатан ҳам халқимизнинг ушбу хоҳиш-иродаси биз учун муқаддас. Мана, 26 йилдирки мустақиллик бизнинг энг муқаддас туйғумиз, буюк неъматимиз, энг олий қадриятимизга айланди.\n26 йил мобайнида ўзбек халқи ва Ўзбекистон нималарга эришди?\n– Совет мустабид тузуми даврида Ўзбекистон ҳақ-ҳуқуқига эга бўлмаган, мустабид, қарам мамлакат эди. Бугун биз озод, эркин, демократик, ҳуқуқий, инсонпарвар мамлакатга айландик;\n– 26 йил аввал мамлакатимиз жар ёқасига келиб қолган, иқтисодиёти инқирозга учраган, бир ёқлама ривожланган, пахта яккаҳокимлигига асосланган давлат эди. Бугун эса ўз тараққиёт йўлини танлаб олган, ривожланиб бораётган саноат индустриясига эга, рақобатбардош экспорт маҳсулотлари чиқариб, жаҳон бозорларида ўз ўрнига эга бўлиб бораётган мамлакат;\n– мустабид совет даврида ўз ташқи сиёсатини мустақил равишда юргиза олиш имконига, дунё ҳамжамиятида ўз ўрнига эга бўлмаган мустамлака “давлат” бўлсак, бугун Ўзбекистон жаҳон ҳамжамиятида тобора мустаҳкам ўрин эгаллаб бораётган, турли нуфузли халқаро ташкилотларда ижтимоий тараққиётга оид тинчликсевар ташаббуслари билан тобора эътиборга сазовор бўлиб бораётган, ўзининг мустақил ташқи сиёсатига эга мамлакат сифатида ўз бўй-бастимизни намоён этмоқдамиз;\n– мустақилликкача биз фақат собиқ “марказ”нинг “қош-қовоғи”га қараб иш тутадиган, мустақил равишда бирор нарсани режалаштиришга имкони бўлмаган, ҳаттоки, уни тасаввур этишга умиди бўлмаган одамлар эдик. Бугун эса ўзининг ички ва ташқи сиёсатини мустақил равишда юргиза олиш имконига, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига эга, мамлакатни модернизация қилиш, демократик ислоҳотларни тобора чуқурлаштириб бораётган, кучли давлатдан кучли фуқаролик жамиятига айланаётган мустақил давлатмиз.\n26 йилдирки, энг улуғ, энг азиз байрам-мустақиллик кунини катта шодиёна билан кутиб оламиз, нишонлаймиз. Муҳтарам Президентимиз Шавкат Миромонович Мирзиёев ташаббуси билан бу йил юртимиз мустақиллигининг 26 йиллик байрами “Фидойинг бўлгаймиз сени, Ўзбекистон!” деган бош ғоя асосида ташкил этилди.\nБу йилги мустақиллик байрамига тайёргарлик кўриш ва нишонлашда “Буюк келажагимизни мард ва олижаноб халқимиз билан биргақурамиз” деган тамойилга суяниш, амал қилиш тавсия этилмоқда. Мазкур тамойил катта ва муҳим мазмун-моҳиятга эга.\nБу ерда гап ўзбек халқининг мард ва тантилиги, келажакни ёрқин тасаввур эта олиши ҳусусида кетмоқда. Мамлакатни модернизация қилиш, демократик ислоҳотларни чуқурлаштириш, давлат бошқарув тизимининг самарадорлигини ошириш каби масалаларни ҳал этиш орқалигина буюк келажакни барпо этиш мумкин. Бунда мақсадни тўғри қўйиш, унга интилиш муҳим ўрин эгаллайди, зеро, буюк бобомиз Мир Алишер Навоий айтгани каби “Талабингга, мақсадингга томон тез қадам бўл, чунки истагувчи-топгувчидир”.\nЮртимиз мустақиллигининг 26 йиллик байрамига тайёргарлик кўриш ва уни ўтказиш билан боғлиқ қарорда “Халқ давлат идораларига эмас, балки давлатидоралари халқимизга хизмат қилиши керак”, деган тамойилга алоҳида урғу берилган.\nМазкур тамойилнинг нақадар тўғри эканлигини Шавкат Мирзиёевнинг ўзи амалда исботлаб бермоқда.\nМамлакат Президенти кейинги 8-9 ой мобайнида олиб бораётган сиёсати, халқимиз ижтимоий онгига тобора сингиб бораётган ҳаётдан розилик кайфияти барчамизни эртанги кунга умид билан қарашга ундамоқда. Буюк ва бебаҳо неъмат – мустақилликнинг Ўзбекистон тараққиётидаги беқиёс аҳамияти бугун янада яққолроқ кўринмоқда.\nҚонун устуворлигини таъминлаш – фуқаролар ҳуқуқ ва эркинликларининг муҳим гарови\nМамлакатимизни демократик янгилашнинг бугунги босқичдаги энг муҳим йўналишларидан бири – қонун устуворлиги ва қонунийликни мустаҳкамлаш, шахс ҳуқуқи ва манфаатларини ишончли ҳимоя қилишга қаратилган суд-ҳуқуқ тизимини изчил демократлаштириш ва либераллаштириш.\nЎтган давр мобайнида суд-ҳуқуқ тизимини ислоҳ қилиш ва жиноят қонунчилигини либераллаштириш борасида амалга оширилган ислоҳотлар изчиллигини қуйидаги босқичларга ажратиш мумкин:\nБиринчи босқич, 1991-2000 йилларни ўз ичига олиб, бу даврда, янги давлат ва жамият барпо этишнинг оқилона стратегияси ишлаб чиқилди. Суд ҳокимиятининг мустақиллигини таъминлашнинг ҳуқуқий асослари яратилиб, мамлакатимиз тарихида илк бор Конституциявий суд қарор топиб, янги мазмундаги умумий юрисдикция судлари, хўжалик судлари жорий этилди. “Судлар тўғрисида”ги Қонун, Жиноят кодекси, Жиноят-процессуал кодекси, одил судловга оид бошқа қонунчилик базаси вужудга келди.\nИккинчи босқич, 2001-2009 йилларни ўз ичига олиб, ушбу босқич фаол демократик янгиланишлар ва мамлакатни модернизация қилиш даври бўлиб, бунда иқтисодиётнинг барқарор ривожланиши, сиёсий ҳаёт, қонунчилик, суд-ҳуқуқ тизими ва ижтимоий соҳаларни изчил ислоҳ қилиш таъминланди.\nУчинчи босқич, 2010 йилдан 2016 йилга қадар бўлган даврни ўзи ичига олиб, мазкур босқичдаги суд-ҳуқуқ ислоҳотлари Ўзбекистон Республикаси Президентининг 2010 йил 12 декабрда Олий Мажлис Қонунчилик палатаси ва Сенатининг қўшма йиғилишида сўзлаган “Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш Концепцияси” билан боғлиқ.\nУнда кучли фуқаролик жамиятига асосланган ҳуқуқий давлат барпо этишда суд-ҳуқуқ тизимини изчил ислоҳ қилишнинг энг муҳим жиҳатлари акс этди.\nТўртинчи босқич, 2016 йил сентябрь ойидан кейинги давр бўлиб, ушбу босқичда Ўзбекистон Республикаси Президентининг 2016 йил 21 октябрдаги “Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш чора-тадбирлари тўғрисида”ги Фармони, 2017 йил 7 февралдаги Фармони билан тасдиқланган “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси”, 2017 йил 20 февралдаги “Ўзбекистон Республикаси суд тизими тузилмасини тубдан такомиллаштириш ва фаолияти самарадорлигини ошириш чора-тадбирлари тўғрисида”ги Фармонининг қабул қилиниши билан сифат жиҳатдан янги давр бошланди.\nИқтисодий ислоҳотлар халқ фаровонлиги йўлида\nЎзбекистон мустақилликнинг дастлабки йилларида бозор иқтисодиётига ўтишнинг ўзига хос йўлини танлаб, уни изчил амалга ошириши натижасида Мустақил Давлатлар Ҳамдўстлигидаги бошқа кўплаб мамлакатлардан фарқли равишда, ишлаб чиқариш ва аҳоли турмуш даражасининг кескин пасайиб, давлатнинг ички ва ташқи қарзлари ҳаддан зиёд ошиб кетишига йўл қўймасликка эришди. Иқтисодий ислоҳотларни чуқурлаштириш жараёнлари натижасида мамлакатимиз иқтисодиёти юқори ва барқарор ўсиш суръатларини намоён қила бошлади.\nЯъни, 2000 йилда 103,8 фоиздан 2007 йилда 109,5 фоизгача иқтисодий ўсиш суръатлари кузатилган бўлса, 2008 йилдан бошлаб пасайиб ўртача 8,0 фоиз атрофида иқтисодий ўсиш суръати кузатилган. Ушбу даврдаги пасайиш 2008 йилдан бошланган ва ҳозирга қадар ҳам якуни кузатилмаётган глобал молиявий-иқтисодий инқироз оқибатида юз берган.\nМамлакатимизда иқтисодиётдаги ижобий ўзгаришларни давом эттириш, аҳоли турмуш фаровонлиги ва яшаш сифатини янада ошириш мақсадида Ўзбекистон Республикаси Президенти томонидан 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси тасдиқланди.\nҲаракатлар стратегиясининг учинчи йўналиши иқтисодиётни ривожлантириш ва либераллаштиришга қаратилган бўлиб, қуйидаги вазифаларни ҳал қилиш лозим:\n– макроиқтисодий барқарорликни янада мустаҳкамлаш ва юқори иқтисодий ўсиш суръатларини сақлаб қолиш;\n– таркибий ўзгартиришларни чуқурлаштириш, миллий иқтисодиётнинг етакчи тармоқларини модернизация ва диверсификация қилиш ҳисобига унинг рақобатбардошлигини ошириш;\n– қишлоқ хўжалигини модернизация қилиш ва жадал ривожлантириш;\n– иқтисодиётда давлат иштирокини камайтириш, хусусий мулк ҳуқуқини ҳимоя қилиш ҳамда унинг устувор мавқеини янада кучайтириш, кичик бизнес ва хусусий тадбиркорлик ривожини рағбатлантиришга қаратилган институционал ва таркибий ислоҳотларни давом эттириш;\n– вилоят, туман ва шаҳарларни комплекс ва мутаносиб ижтимоий-иқтисодий ривожлантириш, уларнинг мавжуд салоҳиятидан самарали ҳамда оптимал фойдаланиш.\n2017-2021 йилларга мўлжалланган Ҳаракатлар стратегиясида таркибий ўзгартиришларни чуқурлаштириш, етакчи тармоқларни модернизация ва диверсификация қилиш ҳисобига миллий иқтисодиётнинг рақобатбардошлигини оширишда минерал хом ашё ресурсларини чуқур қайта ишлаш бўйича умумий қиймати қарийб 40 млрд. долларга тенг бўлган 649 та инвестициявий лойиҳаларни амалга оширишни кўзда тутувчи тармоқ дастурларини ўз вақтида амалга ошириш белгиланмоқда. Бу борада 8 та ўрта муддатли тармоқ дастурлари қабул қилинган.\nҲаракатлар стратегиясида мамлакат банк тизимида ўз ечимини кутаётган қатор муаммоларни бартараф этиш кўзда тутилган.\nПрезидентимиз Шавкат Мирзиёев Ўзбекистон Республикаси Олий Мажлис палаталари қўшма мажлиси йиғилишидаги нутқида: “Бизнинг яна бир муҳим вазифамиз – кичик бизнес ва тадбиркорлик соҳасини қўллаб-қувватлаш ва рағбатлантириш, мамлакатимиз иқтисодий қудратини, юртимизда тинчлик ва барқарорлик, ижтимоий тотувликни мустаҳкамлашдан, бу соҳа улушини янада ошириш учун қулай шарт-шароитлар яратиб беришдан иборат. Нега деганда, тадбиркор нафақат ўзини ва оиласини, балки халқни ҳам, давлатни ҳам боқади.\nМен такрор бўлса ҳам, айтишдан ҳеч қачон чарчамайман, яъни “Халқ бой бўлса, давлат ҳам бой ва қудратли бўлади”.\nШунинг учун бундан кейин тадбиркорликни ривожлантиришга тўсқинлик қилиш – давлат сиёсатига, Президент сиёсатига тўсқинлик қилиш, деб баҳоланади. Принципиал жиҳатдан ғоят муҳим бўлган бу позициямизни яна бир бор алоҳида таъкидлаб ўтишни муҳим ва зарур деб ҳисоблайман”, деб таъкидлади.\n2017 йил 14 январь куни “Танқидий таҳлил, қатъий тартиб-интизом ва шахсий жавобгарлик – ҳар бир раҳбар фаолиятининг кундалик қоидаси бўлиши керак” деб номланган мамлакатимизни 2016 йилда ижтимоий-иқтисодий ривожлантиришнинг асосий якунлари ва 2017 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузада қариялар ва ногиронларни давлат томонидан қўллаб-қувватлаш бўйича тасдиқланган дастурни амалга ошириш алоҳида назоратга олиниши кераклигини, ҳар бир имтиёз ва ижтимоий ҳимоя чораси ўз эгасига етиб бориши даркорлиги таъкидланди.\n2017 йил 2 февралдаги “Иш ҳақи, пенсия, нафақа ва стипендияларни тўлаш механизмини такомиллаштиришга доир қўшимча чора-тадбирлар тўғрисида”ги ПҚ-2753-сонли қарорда 2017 йил февраль ойидан бошлаб:\nучинчидан, олий ўқув юртлари талабаларига стипендия тўлаш 50 фоиздан кам бўлмаган миқдорда нақд шаклда амалга оширилишини белгилаш;\nшу билан бирга, Молия вазирлиги, Пенсия жамғармаси ва почта хизмати ташкилотларига пенсияларнинг узлуксиз, тегишли ойнинг 27 санасидан кечиктирмай тўланишини таъминлашга доир қатъий топшириқлар берилди.\nМамлакатимизда таълим, илм-фан ва техника тараққий эттирилади\nЎзбекистон мустақилликка эришган дастлабки кунлардан бошлаб, Ўзбекистон Республикаси Биринчи Президенти И.Каримов ташаббуси билан таълим тизимини ислоҳ қилишга катта эътибор қаратилиб, мустақил Ўзбекистонда узлуксиз таълим тизимидаги ислоҳотлар 1992 йил 2 июль куни “Таълим тўғрисида”ги Қонуннинг қабул қилиниши билан бошланди. Мазкур қонунга кўра таълим-тарбияда миллий ва умуминсоний қадриятлар, тарихий тажриба, халқимизнинг узоқ йиллар давомидаги илмий ва маданий анъаналари ҳамда жамият ривожининг истиқболлари асос қилиб олинди.\n2012 йилнинг 16-17 февралида 48 давлатдан таълим тизими мутахассислари қатнашган “Юксак билимли ва интеллектуал ривожланган авлодни тарбиялаш – мамлакатни барқарор тараққий эттириш ва модернизация қилишнинг энг муҳим шарти” мавзуида халқаро конференцияда Ўзбекистоннинг Кадрлар тайёрлаш миллий дастури ва таълимнинг узлуксизлиги юксак баҳоланди.\nМустақиллик йилларида мамлакатмизда, жумладан вилоятларда янгидан-янги ўқув юртлари очилди. 1992 йилда 8 та вилоят педагогика институтларига университет мақоми берилди. Бундай янгиланиш вилоятларда университет таълимини ташкил этиш, бу жойларда илмий-маърифий ишларни ривожлантириш, энг олис ва чекка шаҳарларни маданий-маърифий марказга айлантириш мақсадида амалга оширилди.\n2002 йили Буюк Британиянинг Халқаро Вестминстер ва Г.В. Плеханов номидаги Россия иқтисодиёт университетларининг, 2006 йили М.В.Ломоносов номидаги Москва давлат университетининг Тошкент шаҳридаги филиаллари, 2007 йили И.М. Губкин номидаги Россия давлат нефть ва газ университети, 2008 йили Сингапур менежментни ривожлантириш институти, 2009 йили Италиянинг Турин политехника ва 2014 йили Жанубий Кореянинг Инха университетларининг филиаллари очилди.\n2016 йилда Ўзбекистон Республикаси Президентининг\n2016 йил 13 майдаги ПФ-4797-сон Фармони асосида Алишер Навоий номидаги Тошкент давлат ўзбек тили ва адабиёти университети ташкил этилди.\nЖорий йил 20 апрелда Ўзбекистон Республикаси Президенти томонидан олий таълим даражасини сифат жиҳатидан ошириш ва тубдан такомиллаштириш, моддий-техника базани мустаҳкамлаш ва замонавий технологиялар билан жиҳозлаш бўйича олий таълим тизимини 2017-2021 йилларда комплекс ривожлантириш дастури тасдиқланди.\nМазкур дастур асосида тизимда салмоқли ишлар амалга оширилди.\nЖумладан, дастур доирасида 183 та объект (100 та ўқув бино, 50 та ТТЖ, 11 та спорт зал, 22 та ёрдамчи бино)да қурилиш-таъмирлаш ва жиҳозлаш ишларини амалга ошириш белгиланган. Ушбу мақсадда жами 1 трлн. 711 млрд. 214 млн. сўм маблағ ажратилиши кўзда тутилган.\n2017/2018 ўқув йили учун қабул квоталари бакалавриатга 66 316, магистратурага 5 000, махсус сиртқи 420 нафар тасдиқланди. 6 та янги йўналиш очилди. Абитуриентлардан 729 947 та ариза тушди. Мақсадли қабул квоталари бўйича 2 568, олис чўл туманларидан 131 нафар абитуриент қўшимча грант асосида ўқишга тавсия қилинди. Тест синовлари натижалари бўйича олий таълим муассасалари бакалавриатига жами 66 447 нафар талаба ўқишга кирди.\nЯнги ўқув йилида 3 та филиал ва 1 та институт ташкил этилди.\n2017 йил Инвестиция дастурига мувофиқ, жами 6 та олий таълим муассасаларининг 15 та объектида қурилиш тиклаш ҳамда жиҳозлаш ишлари олиб борилмоқда. Тизимдаги таълим муассасаларида 152 та қозон профилактик таъмирлаш, 89 та қозонхоналар жорий таъмирлаш ишларига 1 045,0 млн.сўм маблағ ажратилди.\n9 августдаги ПҚ-3183-сон қарорига мувофиқ олий таълим муассаларида педагогика йўналишида махсус сиртқи бўлимлари ташкил этилди.\nАёл – энг аввало, она!\nАёл – энг аввало, она! У саломат экан, фарзанд ҳам соғ бўлади. Бинобарин, оналик ва болаликни муҳофаза қилиш учун барча шарт-шароитлар яратилган. “Соғлом она – соғлом бола” тамойили асосида ишлаб чиқилган ўзига хос тизим бугун салмоқли натижалар бераяпти.\n2011 йилда Ўзбекистон ўсиб келаётган ёш авлод саломатлиги ҳақида энг кўп ғамхўрлик кўрсатаётган давлатлар ўнталигига киритилгани бунинг ёрқин далилидир.\nДавлатимизнинг хотин-қизларга бўлган эътибори, уларнинг репродуктив саломатлиги билан бир қаторда уларни маънавий юксалтириш келажак авлодимизни комил инсон қилиб етиштириш гарови ҳисобланади. Шу ўринда Ўзбекистон Республикаси Президенти Шавкат Мирзиёевнинг Ўзбекистон Республикаси Конституцияси қабул қилинганлигининг 24 йиллигига бағишланган тантанали маросимдаги нутқида қиз болаларнинг замонавий билим ва касб-ҳунарларни, хорижий тилларни эгаллашлари, ҳар томонлама соғлом ва баркамол бўлиб, ҳаётдан муносиб ўрин топишлари учун барча куч ва имкониятларимизни сафарбар этиш муҳимлигини таъкидлаб ўтди.\nДавлатимиз раҳбари Шавкат Мирзиёев 2017 йил 5 январь куни соғлиқни сақлаш соҳасининг бир гуруҳ етакчи мутахассилари билан бўлган учрашувда қайд этганидек, “Аёлларимиз иболи, ҳаёли. Баъзи масалаларда шифокорга бориб дардини бемалол айтавермайди. Шу боис хотин-қизлар учун алоҳида поликлиника ташкил қилишимиз керак. Токи улар бориб ўзини қийнаётган масалада бемалол фикрлашсин. Чунки эртанги кунимизнинг давомчиларини соғлом дунёга келтириш кўп жиҳатдан аёлларимизнинг саломатлигига боғлиқ”.\nЎзбекистон олималари қатор ютуқларга эришмоқда. Республикамиз хотин-қизлари орасида 6 нафар академик,\n500 дан зиёд фан доктори ва 5000 га якин фан номзодлари мамлакатимиз ривожига ўз ҳиссаларини қўшиб келмоқдалар. Республикамиз бўйича олий таълим муассасаларида таълим бераётган аёл профессор-ўқитувчилар сони 10 000 га етди.\n1993 йилда Ўзбекистон хотин-қизлар қўмитаси ташаббуси билан “Олима аёллар жамияти” ташкил этилди, кейинчалик у “Олима аёллар ассосацияси” деб номланди. Бугунги кунга келиб мамлакатимизда 100 га якин хотин-қизлар ноҳукумат ташкилотларида фаолият юритмоқда.\nЁшларга оид давлат сиёсати – жамият ривожининг омили\nЎзбекистонда 1991 йил 20 ноябрда «Ўзбекистон Республикасида ёшларга оид давлат сиёсатининг асослари тўғрисида»ги Қонун, 2016 йил 14 сентябрда Ўзбекистон Республикасининг “Ёшларга оид давлат сиёсати тўғрисида”ги янги Қонуни қабул қилинди.\nЁшларга оид давлат сиёсати муҳим сиёсий йўналиш сифатида изчил жараён бўлиб, у ёшлар мавқеи ва ҳаёти билан боғлиқ бўлган воқеликнинг бош хусусиятларини ўзида мужассам этади.\nПрезидентимизнинг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги ПФ-5106-сонли Фармони қабул қилинди.\nМамлакатимиз Президенти ташаббуси билан Ўзбекистон ёшлар иттифоқи ташкил топган кун – 30 июнь санаси мамлакатимизда “Ёшлар куни” сифатида нишонланади.\nЁшлар иттифоқи республикамизда ёшларга оид давлат сиёсатининг амалга оширилишида давлат органлари, нодавлат нотижорат ташкилотлари ва фуқаролик жамиятининг бошқа институтлари билан самарали ҳамкорликни таъминловчи, “Ёшлар – келажак бунёдкори” шиори остида профессионал фаолиятни амалга оширувчи тузилмага айланади.\n2017 йил 22 август куни Ўзбекистон Республикаси Олий ва ўрта махсус таълим вазирлиги ва Ўзбекистон ёшлар иттифоқи Марказий Кенгашининг қўшма қарори ва у асосида олий таълим тизимидаги бошланғич ташкилотлари структураси тасдиқланди.\n2017 йил 5 август куни Ўзбекистон ёшлар иттифоқи Марказий Кенгаши билан келишилган “Олий таълим тизимида ёшларга оид давлат сиёсатини амалга оширишга қаратилган чора-тадбирлар дастури” тасдиқладик. Унга кўра олий таълим муассасаларига “Олий таълим муассасасининг Ёшлар иттифоқида ишлаган 35 ёшдан ошган кадрларини шу таълим муассасасида олиб қолиш, яъни унга турли йўналишдаги лавозимлардан бирини бериш чорасини кўриш” топшириғи берилди.\nЎзбекистон ёшлар иттифоқи тизимларида самарали фаолият юритаётган ходимларни қўллаб-қувватлаш мақсадида уларни давлат бошқаруви органларидаги кадрлар захирасига киритиш механизми ишлаб чиқилмоқда.\nОлий таълим муассасалари талаба-ёшлари билан вазир ва унинг ўринбосарларининг очиқ мулоқотлари жадвалини тасдиқладик ҳамда ОТМлар раҳбарларига шундай жадвал тузиш топшириғи берилди.\nОлий таълим муассасаларида Ёшлар иттифоқи учун 2 тадан хона ажратилди ва уларнинг Кенгаш йиғилишларини “Маънавият хонаси”да ўтказиши мумкинлиги белгилаб қўйилди.\nМаънавият, маданият ва спорт – барқарор ривожланишнинг муҳим омили\nЎзбекистонда маънавий янгиланишлар, аввало, тил сиёсатида ўз ифодасини топди. Дарҳақиқат, мустақиллик арафасидаёқ ўзбек тилига давлат тили мақомининг берилиши катта тарихий аҳамиятга эга бўлган ҳодиса бўлди.\nДавлат тили мақоми 1992 йил декабрда қабул қилинган Ўзбекистон Республикаси Конституциясида ҳуқуқий жиҳатдан мустаҳкамланди. Конституциянинг 4-моддасида “Ўзбекистон Республикасининг давлат тили ўзбек тилидир” деб қайд этилган.\nЎзбекистон Республикаси Олий Кенгаши томонидан 1993 йил 2 сентябрда “Лотин ёзувига асосланган ўзбек алифбосини жорий этиш тўғрисида”ги Қонун қабул қилинди, янги алифбо ўзбек тилининг миллий хусусиятларини ёзувда мукаммалроқ акс эттириш имконини берди.\nМустақиллик йилларида амалга оширилган улкан ишлардан яна бири – илм-фан ва маданият ривожига улкан ҳисса қўшган буюк ватандошларнинг таваллуд айёмлари нишонланишига ўзбек халқи давлатчилиги, илм-фани, маданияти тарихини, мустабид тузум йилларида унутилган буюк аждодларимизнинг муборак номларини қайта тиклашдек олижаноб ишнинг узвий бир қисми сифатида қаралди.\nИслом олами донишмандлари Исо ат-Термизийнинг\n1200 йиллиги, Исмоил ал-Бухорий таваллудининг 1225, Абу Мансур ал-Мотурудийнинг 1130, Маҳмуд аз-Замахшарийнинг 920, Нажмиддин Кубронинг 850, Бурхониддин ал-Марғинонийнинг 910, Баҳовуддин Нақшбанднинг 675, Хўжа Аҳрор Валийнинг 600 йиллиги кенг нишонланди.\nЎзбекистон Республикаси Биринчи Президенти Ислом Каримовнинг 1990 йил 2 июндаги “Мусулмонларнинг Саудия Арабистонига ҳаж қилиши тўғрисида”ги Фармонига биноан, 1990 йилдан бошлаб Ўзбекистон мусулмонлари Макка ва Мадинага хаж қилиш имкониятига эга бўлдилар. Президентнинг махсус Фармони билан Рўза ҳайити ва Қурбон ҳайити кунларининг доимий суръатда байрам қилиниб, дам олиш куни, деб эълон қилиниши ҳам Ўзбекистон ҳукуматининг халқимизнинг қадимий анъаналарига нисбатан ҳурмат ва эҳтиромининг белгиси бўлди.\n2003 йил 3 июндаги “Ўқувчи ва талаба ёшларни спортга жалб этишга қаратилган узлуксиз спорт мусобақалари тизимини ташкил этиш тўғрисида”ги 244-сонли Қарори қабул қилинди. Мазкур Қарор дунёда ўхшаши бўлмаган уч босқичли ноёб тизим – “Умид ниҳоллари”, “Баркамол авлод” ва “Универсиада” спорт мусобақалари бўлажак етук спортчилар учун ўзига хос пиллапоя вазифасини ўтамоқда. Олий таълим муассасалари талаблари ўртасида “Универсиада” спорт мусобақалари 2000 йили Наманган вилоятида, 2002 йили Бухоро, 2004 йили Самарқанд, 2007 йили Тошкент шаҳрида, 2010 йили Андижон, 2013 йили Бухоро вилоятида, 2016 йили Фарғона вилоятида ўтказилди. Дастлаб Универсиада мусобақалари 9 та спорт тури бўйича ташкил этилган бўлса, бугунги кунга келиб спорт турлари 15 тага етди. Булар спортнинг баскетбол, волейбол, эркин кураш, юнон-рум кураши, дзю-до, таэквондо, енгил атлетика, оғир атлетика, теннис, стол тенниси, футбол, гандбол, шахмат, сузиш ва бокс турларидир.\nЎзбекистон Универсиадалари талаба-ёшларимизни Осиё, жаҳон ва халқаро ёзги Олимпиада ўйинларида иштирок этиши ва энг қимматли ғалабаларни қўлга киритишларида ўзига хос пойдевор бўлиб хизмат қилмоқда. Бразилиянинг Рио-де-Жанейро шаҳрида ўтказилган XXXI Ёзги Олимпиада ва XV Паралимпия ўйинларида Ўзбекистон терма жамоаси таркибида 25 нафар талаба спортчиларимиз иштирок этиб, 13 та медал (3 та олтин, 2 та кумуш ва 8 та бронза)ни қўлга киритдилар.\nЎтган давр мобайнида талабаларнинг 336 нафари Ўзбекистон Республикаси Президенти, 843 нафари “Беруний”, 1 131 нафари “Навоий”, 552 нафар “Улуғбек”, 241 нафари “Ибн Сино”, 38 нафари “Имом ал-Бухорий” номли давлат стипенидиялари совриндорлари бўлишди.\nСизларга шу йўлда омад тилаймиз!\nИслом Абдуғаниевич Каримов – Ўзбекистон Республикасининг биринчи Президенти\nЮқорида кўриб чиқилган ютуқларимизда асосий рол ўйнаган шахслардан бири – Ўзбекистон Республикасининг биринчи Президенти Ислом Абдуғаниевич Каримовдир! Биз бугун мустақиллик ҳақида сўзлаб туриб, у киши ҳақида тўхталмасак, адолатдан бўлмайди.\nХалқимиз ўзининг қисқа муддат – 25 йилда эришган барча ютуқ ва марраларини айнан Президент Ислом Каримов номи билан боғлайди ва шу улуғ инсоннинг беқиёс хизматлари деб кўради.\nБугун сизлар билан азим Тошкентнинг табаррук маскани – Оқсарой қароргоҳи олдида муҳим тарихий воқеа муносабати билан тўпланиб турибмиз.\nБуюк давлат ва сиёсат арбоби, мустақил давлатимиз асосчиси, Ўзбекистоннинг Биринчи Президенти муҳтарам Ислом Абдуғаниевич хотирасига бағишлаб бунёд этилган ҳайкалнинг очилиш маросимида иштирок этмоқдамиз.\nИслом Абдуғаниевич бутун умрини жонажон Ўзбекистонимиз учун, унинг озодлиги ва буюк келажаги учун бағишлади.\nИслом ака тарихимизнинг энг мураккаб ва оғир даврида – миллатлараро зиддиятлар авж олган, иқтисодиёт чуқур инқирозга учраб, республикамиз жар ёқасига келиб қолган кескин ва таҳликали бир шароитда мамлакатга раҳбарлик қилиш масъулиятини ўз зиммасига олдилар.\nВатанимиз тарихида янги давр бошланган кун – 1991 йил 31 августда Ислом Абдуғаниевич Ўзбекистон мустақиллигини эълон қилдилар ва чорак аср давомида давлатимизни изчиллик ва собитқадамлик билан бошқардилар.\nБиринчи Президентимиз раҳбарлиги остида тарихан қисқа даврда юртимизда кенг кўламли таркибий ислоҳотлар амалга оширилди. Юқори технологияларга асосланган янги саноат тармоқлари барпо этилди ва ривожлантирилди. Замонавий йўл-транспорт ва муҳандислик-коммуникация инфратузилмалари бунёд этилди. Қишлоқ хўжалигида чуқур ислоҳотлар амалга оширилди.\nИслом Абдуғаниевич бошчилигида Ватанимиз мустақиллиги ва сарҳадларимиз дахлсизлигини, халқимизнинг тинч ва осойишта ҳаётини ишончли ҳимоя қилишга қодир бўлган замонавий миллий армия барпо этилди.\nБуюк Юртбошимизнинг ташаббуси билан мамлакатимизда маънавий қадриятларимизни тиклаш, муқаддас динимиз, урф-одатларимиз, бебаҳо тарихий меросимизни асраб-авайлаш ва ривожлантириш давлат сиёсати даражасига кўтарилди.\nИслом Абдуғаниевич ўз ҳаёти ва фаолиятининг мазмуни бўлган “Биздан озод ва обод Ватан қолсин!” деган эзгу ғояни илгари сурдилар ва бу даъват барчамизнинг қалбимиздан чуқур жой олди.\nУ киши “Элим деб, юртим деб, ёниб яшаш керак” деган ўзининг ғоясига бир умр амал қилиб, келажак авлодлар учун буюк ибрат мактабини яратдилар.\nИслом ака миллатнинг ҳақиқий етакчиси сифатида она халқини, гўзал ва бетакрор Ўзбекистонни жонидан ҳам ортиқ севар, унинг манфаатларини ҳимоя қилиш ва рўёбга чиқаришни ўз ҳаётининг бош мақсади, деб билар эдилар.\nЎз навбатида, халқимиз ҳам доимо эл-юрт ташвиши билан яшаган Биринчи Президентимизни чексиз меҳр билан севар ва ўзининг улуғ раҳбари сифатида у киши билан ҳақли равишда фахрланар эди.\nБиринчи Президентимизнинг хотирасини абадийлаштириш учун халқимиз, кенг жамоатчиликнинг хоҳиш-истаклари ва таклифларини инобатга олиб амалга ошираётган ишларимиз, ўйлайманки, барчангизга яхши маълум.\nТошкент шаҳридаги халқаро аэропорт, Тошкент давлат техника университети, Асака автомобиль заводи, Фарғона шаҳридаги Санъат саройи, пойтахтимиз ва ҳудудларимиздаги марказий кўчалар, Оқсарой қароргоҳида ўз фаолиятини бошлаган илмий-маърифий ёдгорлик мажмуаси, махсус хайрия жамоат фонди Ислом Абдуғаниевичнинг муборак номлари билан аталди.\n2 сентябрь куни хайрли ишларимизнинг давоми сифатида Ислом Абдуғаниевич туғилиб вояга етган, мангу ором топган азим Самарқанд шаҳрида улуғ Йўлбошчимизнинг ҳайкали очилишига бағишланган маросим ўтказилади.\nШунингдек, Қарши шаҳрида ҳайкал ўрнатиш ва Самарқанд шаҳрида ёдгорлик мажмуасини барпо этиш бўйича бошлаган ишларимизни тўлиқ якунлаб, у кишининг туғилган кунига 80 йил тўладиган сана – 2018 йил 30 январда тантанали очилиш маросимини ўтказамиз.\nБиринчи Президентимиз ҳаётининг энг фаол ва жўшқин пайтини – талабаликдан бошлаб умрининг охирига қадар бўлган даврни азим Тошкент шаҳрида ўтказдилар. Ўзларининг бор билим ва салоҳиятини, ғайрат-шижоатини Ўзбекистонимизнинг барча ҳудудлари қатори пойтахтимизнинг янада обод ва кўркам бўлишига, гуллаб-яшнашига бағишладилар.\nИслом Абдуғаниевич Тошкентни Ватанимизнинг олтин остонаси, деб атар эдилар.\nУ кишининг “Тошкент тимсолида Ўзбекистонни, Ўзбекистон тимсолида Тошкентни кўрамиз”деган чуқур маъноли сўзларини шу бугунги тарихий кунда яна бир бор эсга олиш ўринли, деб ўйлайман.\nБиринчи Президентимиз томонидан барпо этилган мана шу қароргоҳда у кишининг давлат раҳбари сифатидаги фаолиятининг энг ёрқин дамлари ўтган эди.\nАйнан шу ерда халқимиз, мамлакатимиз тақдири ва келажагига оид ғоят муҳим бўлган кўплаб фармон ва қарорлар қабул қилингани сизларга яхши маълум.\nБундан бир йил олдин бошимизга тушган оғир мусибат туфайли ҳувиллаб қолган Оқсарой қароргоҳи бугун Ислом аканинг меҳрли сиймоси туфайли янада очилиб, нурафшон бўлиб, эл-юртимизни ўз бағрига чорламоқда.\nБугун ушбу қароргоҳ олдида халқимиз, давлатимиз номидан буюк Йўлбошчимизнинг хотирасига ҳурмат-эҳтиром кўрсатар эканмиз, ўйлайманки, барчамиз Ислом Абдуғаниевичнинг бу муаззам ҳайкали шу майдонга алоҳида улуғворлик ва салобат бағишлаб турганига гувоҳ бўлмоқдамиз.\nИшончим комил, бугундан бошлаб ушбу мажмуа бутун халқимиз учун бир умрга қутлуғ ва табаррук қадамжо бўлиб қолади, албатта.\nТошкент аҳли, мамлакатимизнинг барча шаҳар ва қишлоқларидан келадиган ватандошларимиз, чет эллик меҳмонлар, давлат ва жамоат арбоблари бу ерга ташриф буюриб, ёдгорлик мажмуасини зиёрат қилиб, Биринчи Президентимиз хотирасига ҳурмат бажо келтирадилар.\nБу масканга қадам қўйган ҳар бир инсон муҳтарам Ислом Абдуғаниевич юрган йўлаклардан, хиёбонлардан ўтиб, музей билан яқиндан танишиб, истиқлолимиз меъмори ва асосчиси билан хаёлан учрашгандек, мулоқот қилгандек бўлади.\nБарчамизга яхши маълум, Ўзбекистоннинг дунё ҳамжамиятидан муносиб ўрин эгаллашида ҳам Ислом Абдуғаниевичнинг хизматлари беқиёсдир.\nФурсатдан фойдаланиб, бугунги маросимда иштирок этаётган, мамлакатимизда фаолият кўрсатаётган хорижий давлатларнинг элчилари ва дипломатик корпус вакилларига Ўзбекистоннинг Биринчи Президенти хотирасига кўрсатаётган ҳурмат ва эътиборлари учун чин қалбимдан миннатдорлик билдиришга рухсат этгайсиз.\nИшонаман, Ислом Абдуғаниевичнинг муҳташам ҳайкали қад ростлаган ушбу қутлуғ маскан халқимиз, барча ёшларимиз учун Ватанга юксак меҳр ва садоқат кўрсатиб яшашнинг чинакам тимсолига айланади, катта тарбия ва ибрат мактаби бўлиб хизмат қилади.\nОрадан йиллар, асрлар ўтади, муҳтарам Биринчи Президентимизнинг номи ва у киши бошчилигида амалга оширилган буюк ишлар юртимизнинг шонли тарихида ўчмас саҳифа бўлиб мангу қолади.\nЎзбекистон Республикасининг биринчи Президенти Ислом Абдуғаниевич Каримов ҳаёти ва фаолиятига бағишланган фильм намойиш этилади.\nАҚШ элчихонаси мусиқа кечаси ўтказади\nPrevious story Ўзбекистон Президенти Шавкат Мирзиёевнинг Ўзбекистон Республикаси мустақиллигининг йигирма олти йиллигига бағишланган тантанали маросимдаги нутқи


05:00 / 18.01.2017 9290 pdf Ўқиш режими + -\nИнсоннинг аврат жойлари (яъни, ёпилиши лозим бўлган уят жойлари) ва уни қаерда очиш мумкин-у қаерда очиш мумкин эмаслигини билиб олсак. Зеро, жумла уламолар иттифоқига кўра авратни бегоналардан ёпиб юриш шариат тарафидан фарзи айн амаллар сирасига киритилган.\n«Эркакнинг аврати киндиги остидан тиззаси остигачадир. Чўриники мана шу (киндик остидан тиззаси остигача) орқа ва қорни билан биргадир. Ҳур аёлнинг аврати бутун баданидир. Магар, юзи, кафти (бўғимигача) ва қадами (тўпиғигача) аврат эмас». (Убайдуллоҳ ибн Тож уш-шариъа: «Мухтасар ул-виқоя», Қозон-1911 й., 12-бет.)\nДемак, Имоми Аъзам мазҳабига кўра, эркакнинг аврат, яъни бегоналардан ёшириши лозим бўлган баданидаги жойлари киндиги остидан тиззаси остигача экан. Яъни, киндик аврат эмас, тизза ва унинг тепаси авратдир. Аёлларнинг юзи, кафти ва қадамидан ташқари бутун баданлари авратдир.\nФиқҳий матн китобларимизда келган юқоридаги жумлаларга Имом Дорақутний Ато ибн Ясордан, у эса Абу Айюбдан ривоят қилган ҳадиси шариф далил бўлган. Унда айтилишича, Пайғамбаримиз (с.а.в.) бундай деганлар:\nما فوق الركبتين من العورة وما اسفل من السرة من العورة\n«Икки тиззадан юқориси авратдандир. Киндик остидан пасти ҳам авратдандир».\nЯна Дорақутний Амр ибн Шуайбдан, у эса отасидан, у эса бобосидан ривоят қилишича, Жаноби Расули акрам (с.а.в.) деганлар:\nفانّ ما تحت السرّة الى ركبته من العورة\nالرُكبة من العورة\nАёл кишининг эса жумла аъзоси яъни, юзи кафти ва қадамидан ташқари бутун бадани аврат эканлигига Имом Термизий Ибн Масъуд (р.а.)дан ривоят қилган:\n«Хотин киши авратдир» деган ҳадиси шариф ҳужжат сифатида кўрсатилади. Ушбу ҳадисга баъзан «мастуратун» яъни, «ёпиладиган» калимаси ҳам қўшиб айтилади.\nАна энди аврат жойларини кимга кўрсатиш мумкинлиги тўғрисида гап юритмоқчи бўлсак, албатта, яна «Мухтасар ул-Виқоя»га мурожаат қиламиз:\nوينظر الرجل من الرجل والمرأة من المرأة والرجل سوى ما بين السرّة الى الركبة ومن محرمه وأمة غيره الى ما وراء الظهر والبطن والفخذ ومن الأجنبية والسيدة الى الوجه والكفين وشرط الأمْن عن الشهوة الا عند الضرورة كالقضاء والشهادة وارادة النكاح والشراء والمداواة وينظر الى موضع المرض بقدر الضرورة والى كلّ اعظاء من يحلّ بينهما الوطئ وما حلّ نظره حلّ مسّه\n«Эркак эркакнинг, хотин хотиннинг ва эркакнинг киндигидан тиззасигача бўлган жойидан бошқа жойларига қарайди. Маҳрамининг ва бошқаларнинг чўрисининг орқаси, қорни ва сонидан бошқа жойларига қарайди. Ажнабий (ўз маҳрами ҳисобланмаган аёл-қизларнинг) ва (қул) саййидасининг юзи ва икки кафтига қараши мумкин. Назар солганда эса шаҳватдан холи бўлиши шарт қилинди. Магар, зарурат пайтида – ҳукм ўқиш, гувоҳликка тортиш, никоҳини хоҳлаш, савдо пайти, даволаш вақтида қараш мумкин. Зарурат миқдорида касалликнинг ўрнига қарайди. Ораларида жимоъ ҳалол бўлган кимсанинг ҳамма жойига қараш мумкин. Қараш ҳалол бўлган жойни ушлаш ҳам мумкин». (Убайдуллоҳ ибн Тож уш-шариъа: «Мухтасар ул-виқоя», Қозон-1911 й., Китоб ал-кароҳиййат, 134-бет.)\nДемак, эркаклар эркакларга хотинлар хотинларга киндикнинг остидан тизза остигача қарай олмайдилар. Юқорида тизза аврат эканлиги ўтди. Киндикнинг аврат эмаслигига яна бир саҳиҳ ҳикоят фиқҳ китобларимизда далил сифатида келтирилади. Буни Имом Аҳмад ўз муснадида, Ибн Ҳиббон ўз саҳиҳида, Имом Байҳақий эса ўз сунанида Ибн Авф (р.а.)да, у эса Умар ибн Исҳоқ (р.а.)дан ривоят қилганлар. Ул зотнинг ҳикоя қилишларича, Пайғамбаримиз (с.а.в.)нинг неваралари Ҳасан ибн Алий разийаллоҳу анҳу билан Мадина кўчаларидан бирида кетаётганларида уларга Абу Ҳурайраразийаллоҳу анҳу йўлиқадилар. Абу Ҳурайра (р.а.) унга, яъни Ҳасан (р.а.)га қараб: “Сизга фидо бўлай, менга қорнингизни очинг, уни бир ўпайин. Чунки уни Расулуллоҳ (с.а.в.)нинг ўпганларини кўрган эдим” дейдилар. Ҳазрати Ҳасан (р.а.) қоринларини очганларида Абу Ҳурайра (р.а.) унинг киндикларидан ўпадилар. Агар киндик аврат бўлганида Ҳазрати Ҳасан (р.а.) уни очиб кўрсатмаган бўлардилар.\nЮқоридаги фиқҳий матнда аёл кишининг эркакка қараши ҳам мумкинлиги айтилган. Бунга сабаб қилиб уламоларимиз эркаклар одатда кўз кўринадиган жойларда иш қиладилар, улар иш жараёнида кўйлакларини ечиб қўйишлари ҳам мумкин бўлади. Аёлларнинг уларга қарашликни манъ қилиб қўйиш одамларга қийинчилик туғдиради. Исломда ҳараж йўқдир. Аммо улар шаҳват билан қарашлари, қараганда шаҳват туғилиши имконияти бўлиб қолиши мумкин жойларда аёлларнинг кўзларини юмиши буюрилади. (Алий ал-Қорий. Шарҳи Ниқоя. 2-жилди, Қозон,1902. 198-бет.)\nЎз маҳрамининг (маҳрам бу бир бирларининг ўртасида насаб, эмишганлик ёки қариндошлик сабабли абадий никоҳи ҳаром бўлганлардир) сони, қорни ва орқасидан бошқа жойларига қараш мумкинлиги тўғрисидаги масъала эса Аллоҳ таолонинг зийнатларини фақат қариндошларига кўрсатсинлар, деган маънодаги ояти каримасидан ишоратан олингандир. Зеро, уламоларимиз юз ва кафтларни зийнат жойлари деб тафсир қилганлари маълум. Имом Табароний ривоят қилишича, Ҳазрати Али ва Ибн Аббос (р.а.)лар “Зийнат бу сурма ва узукдир” деб уларнинг ишлатиладиган жойига ишора қилган эдилар.\nБегона аёлларнинг юзи ва кафти ҳамда қадамига қараш мумкинлиги эса зарурат юзасидандир. Зеро, бу ҳолатдан сақланиш ўта машаққатдир. Аммо қарашда шаҳват бўлмаслиги шарт қилинади. Акс ҳолда ҳаром бўлади. Аммо ҳукм ўқиш, гувоҳликка чақиришда, уйланиш ниятида шаҳват хавфи туғилганда ҳам қараш мумкин бўлади. Зеро, бундай ҳолатларда суннатнитирилтириш бор. Имом Муслим Абу Ҳурайра (р.а.)дан ривоят қилган ҳадисда Пайғамбаримиз (с.а.в.) уйланишни ният қилган кимсага унга, яъни, ансорий аёлга қарашни буюрганлар. Табиб касални кўриши ҳам заруратдир. Зеро, шифо исташ Расулуллоҳ (с.а.в.)нинг амрларидир. Аммо табиб фақат зарурат миқдорида, зарурат жойигагина қарай олади.\nЮқоридаги ибораларга Аллоҳ таолонинг ҳижоб ҳақидаги (аниқроғи, аврат жойларини ёпиш ҳақидаги кўрсатмалар баён этилган) оятлари ҳамда Жаноби Расулуллоҳ (с.а.в.)нинг аврат жойларни кўрсатмаслик тўғрисидаги амрлари далил бўлган. Пайғамбаримиз «Икки кўзнинг зиноси назардир» (Имом Муслим ривоятида) деганлари машҳурдир. Имом Бухорий ҳазратлари Пайғамбаримиз (с.а.в.)дан: “Кимки бегона хотиннинг чиройли жойларига шаҳват билан қараса, Аллоҳ таоло қиёмат кунида унинг кўзларига қўрғошин қуяди” деган маънодаги ҳадиси шарифни ҳам ривоят қилганлар.\nЎзининг хотининг ҳамма жойига, бутун баданига қараш шаръан жоиздир. Бунга бир қанча ҳадиси шарифлар очиқ далолат қилади. Жумладан, Имом Табароний ривоятида Усмон ибн Мазъун (р.а.) Пайғамбаримиз (с.а.в.)нинг олдиларига келиб: “Эй Расулуллоҳ, мен аҳлим (хотиним) авратимни кўришидан уяламан” деганида, Пайғамбаримиз: “Аллоҳ уларни сизлар учун, сизларни эса улар учун яратгандир” деган эканлар. Шу маънода Ҳазрати Ибн Умар (р.а.) “Лаззатнинг зиёда бўлиши учун қараш авлодир” демишлар.\n“Қараш ҳалол бўлган жойни ушлаш ҳам мумкин” деган фиқҳий масъала зарурат юзасидан айтилган. Зеро, маҳрамлар орасида шаҳватнинг озлиги, балки одатда умуман бундай ҳолат юз бермаслиги ҳамда бир-бирларининг қўл ёки баданларидан мумкин бўлган бошқа жойларига қўл теккизиш эҳтиёжи доим бўлиб туради. Аммо ушлаганда шаҳват хавфи бўлса ушлаш ёки улар билан холи қолиш асло мумкин эмасдир. (Алий ал-Қорий. Шарҳи Ниқоя. 2-жилди, Қозон,1902. 201-бет.)\nИнсоннинг аврат жойлари борасида батафсил тўхталганлигимизга сабаб, баъзи бир кимсалар жамоа ҳаммомларида тиззалари очиқ ҳолда ёки сувга чўмилиш маконларида бемалол калта иштонларда юраверадилар. Биз баёнини берган иборалардан мақсад бундай ҳолат мусулмонга асло ярашмаслиги, балки гуноҳкор бўлиб қолиши мумкинлигини эслатиб қўйишдир.\nИмом Абу Довуд ва Насоийлар Яъло (ибн Умаййа ёки ибн Мурра) разийаллоҳу анҳудан ривоят қилишларича, Жаноби Расулуллоҳ (с.а.в.) очиқ жойда ёлонғоч чўмилиб турган кимсани кўриб қолибдилар. Ул зоти шариф келиб, минбарларига чиқиб, Аллоҳга ҳамду сано айтганларидан сўнг бундай деган эканлар:\nانّ الله حيى ستير يحبّ الحياء والتستر فاذا اغتسل احدكم فليستتر\n«Албатта Аллоҳ таоло ниҳоятда ҳаёли ва ёпгувчидир. У ҳаё ва ёпинишни, бекинишни яхши кўради. Демак, сизлардан бирортангиз ғусл қилса, бас, ёпиниб олсин!»\nБошқа бир ривоятда шу ерда Расули акрам (с.а.в.) бундай деган эканлар:\nانّ الله ستير فاذا اراد احدكم انْ يغتسل فليتواز بشئ\n«Дарҳақиқат, Аллоҳ ғоят ёпунувчан (ҳаёли)дир. ٍҚачон сизлардан биронтангиз ғусл қилишни ирода қилса, бас, бир нарса билан ёпиниб олсин!»\nИбн Ҳажар (р.а.) ушбу ҳадис таҳтида, бу ерда одамлар кўрмаслиги учун ғусл қиладиган жой қуриб олишга даъват бор, дейди ва ҳожатсиз пайтида авратни очиш ҳаромлигига имомларимиз келишганлар, деб ёзади.\nШундай қилиб, ҳаммомларда ёки чўмилиш жойларида одамлар орасида, хусусан, аёл-қизлар кўча-кўйда шариат белгилаб қўйган аврат жойларини очиб юравериш мутлақо мумкин эмас экан. Бундай шариатга бепарво кимсанинг гувоҳлиги (қазо ишларида) шу шариат нуқтаи назаридан эътиборга олинмайди. Мазҳабимизнинг мўътабар китобларидан бўлмиш «Ҳидояи шариф»да бу масъала ҳам эслаб ўтилган:\nولا (اى لا تقبل شهادته) من يدخل الحمّام من غير ازار لانّ كشف العورة حرام\n«Кимки ҳаммомга иштонсиз кирса, гувоҳлиги қабул қилинмайди. Чунки (бошқалар олдида) авратни очиш ҳаромдир». («Ҳидоя», 3-жилд, Китоб аш-шаҳодат, Деҳли: «Форуқий», 1328 ҳ. 146-бет.)\n«Фатҳ ул-қадийр»да «Захира»дан нақл қилинганки, агар ушбу қилмишидан қайтгани билинмаса, шаҳодати, яъни гувоҳлиги қабул қилинмайди. Кейин «Фатҳ» соҳиби яна сўзларини давом қилдирган:\nوامّا ما ذكر الكرخى انّ من مشى فى الطريق بسراويل ليس عليه غيره لا تقبل شهادته فليس للحرمة بل لانه يخلّ بالمروّة\n«Аммо Имом Кархий (р.а.) зикр қилган «Биров йўлда иштонидан бошқа кийимсиз юрса, гувоҳлиги ўтмайди, қабул қилинмайди» деган масъаласи, (унинг) ҳаромлиги учун эмас, балки бундай юриш мурувватдан эмаслигидандир». («Фатҳ ул-қадийр», 6-жузъ, Китоб аш-шаҳодат, Миср: «Майманиййа» (йили кўрсатилмаган), 484-бет)\nЯъни, мазҳабимизнинг энг машҳур уламоларидан бири Имом Кархий (р.ҳ.) эркакларнинг иштони бўлса ҳам, яъни авратларини ёпиб, лекин ёланғоч, қоринларини очиб, масалан, майкада ёки шуртикда юрадиган эркакларнинг гувоҳлиги тан олинмайди, деган эканлар. “Фатҳ”нинг соҳиби Ибн ал-Ҳумом (р.ҳ.) ҳазратлари бу ҳолатдаги гувоҳликнинг ўтмаслигини ўша ишнинг ҳаромлиги учун эмас, балки макруҳлиги, мурувватсизлиги, ҳақиқий мусулмонга ярашмайдиган ишни бепарво бажараётганлиги учундир, деб изоҳлаганлар. Аммо аёлларнинг бутун бадани (юзи, кафти ва қадамидан ташқари) аврат ҳисобланганидан уларни очиб юриши мутлақо ҳаром ишдир. Агар одамлар орасида бепарво бундай қилиб юраверишлари, уларнинг шариат нуқтаи назаридан гувоҳликлари тан олинмаслигига сабаб бўлади.\nГувоҳлиги эътиборга олинмаслиги мусулмон кимса учун ниҳоятда оғир мусибатдир. Аллоҳнинг ўзи асрасин!\nТанҳо қолганда (ёки хотини билан бирга) ҳаммомда ёлонғоч чўмилиш дурустдир. Ҳеч ким кўрмайдиган жойда ёлонғоч чўмилиш ҳалол эканлигини Ибн Ҳажар ҳам, Али ал-Қорий ҳам қайд қилганлар. «Шарҳ ал-Муниййа»да бу борада бундай фатво берилган:\nكشف العورة لا يجوز عند احد فى الصحيح وفى الخلوة قيل لا بأس به وقيل يجوز ان يتجرّد للغسل ويتجرّد زوجية للجماع\n«Саҳиҳ қавлга кўра, бировнинг олдида авратини очиш жоиз бўлмайди. Хилватда (ҳеч ким йўқ жойда) эса зарари йўқ, дейилган. Ғусл учун ялонғоч бўлиш жоиз бўлади, деган уламолар бор. (Шунингдек,) эр-хотин жимоъ учун ҳам ялонғоч бўлишлари мумкин». (Иброҳим Ҳалабий. “Ҳалабийи кабийр”. Истанбул, Дорус саодат, 1320. 51-бет.)\nУшбу ривоятни Мавлоно Абдулҳай Лакнавий ҳам ўз фатоволарида келтириб ўтганлар. (Абдулҳай Лакнавий: «Мажмуат ул-фатово», Лакнау: «Мунший Навол кишвар», 1911 й. 14-бет. ) Аммо ялонғоч чўмилаётганда қиблага юзланмаслик мустаҳаб саналади. (Муҳаммад ал-Ҳаскафий. Дурр ул-мухтор. 1-жилди. -Байрут, Дорул кутубил илмиййа, 2003-йил, 291-бет) Шунингдек, уламоларимиз таъкидлашларича, эр-хотин қўшилганларида устларига бирор нима ёпиниб олишлари ҳам мустаҳабдир.\nЮқорида айтганимиздек, одамлар кўрадиган жойдагина ялонғоч ювиниш ҳаром ҳисобланади. (Али ал-қори: «Мирқот ал-мафотиҳ», Байрут: «Дор ул-фикр», 1994 й. 2-жузъ, 249-бет.) Зеро, Имом Термизий ва Насоийлар Жобир (р.а.)дан ривоят қилишларича, Пайғамбаримиз (с.а.в.) бундай деганлар:\nمن كان يؤمن بالله واليوم الآخر فلا يدخل الحمّام بغير ازار\n«Кимки Аллоҳга ва қиёмат кунига иймон келтирган бўлса, ҳаммомга иштонсиз кирмасин!»\nЛекин холи қолган пайтда ҳам Аллоҳдан ҳаё қилиб, ёпиниб олиш афзалдир. Тўртта сунанда Баҳз бин Ҳаким (р.а.)дан, у эса отасидан, у эса бобосидан ривоят қилган ҳадиси шариф келтирилган. Унда ровийнинг бобоси Муовия (р.а.) Пайғамбаримиз (с.а.в.)дан «Бизларнинг биттамиз холи қолганда ялонғоч бўлсак бўладими?» деган маънода савол сўрайди. Шунда Расулуллоҳ (с.а.в.): «Аллоҳ таоло одамлардан ҳаё талаб қилишга ҳақлироқдир» деб жавоб берганлар. Ушбу ҳадиси шарифни Имом Термизий ҳасан ҳадис деб, Имом Ҳоким эса саҳиҳ деб ривоят қилганлар.\nШундай қилиб, шариатимизнинг бир кўрсатмаси бўлмиш, ҳар биримизнинг вазифамиз бўлган сатри аврат масъаласини чуқур билиб олиб, унга амал қилишимиз лозим ва лобуддир.\nШарофиддин 09:48 / 21.11.2019\nРаҳмат. Аллоҳ рози бўлсин. кўп нарсани ўргандим. Аллоҳим бу ўрганган билимизга риоя этишда куч қувват ато этсин. Билмай қилган гуноҳларимизни авф қилсин. Олимларимизнинг илмий қувватларини оширсин.\n05:00 / 18.01.2017 1927\n05:00 / 18.01.2017 2907\n8006 05:00 / 17.02.2017\n635 17:00 / 06 май\n724 16:27 / 08 апрель\n750 16:05 / 23.12.2019\n2460 15:55 / 28.03.2020


«Ўзбекнаво» айни вақтда лицензияси йўқ санъаткорлар номини маълум қилди » Ўзбекистон янгиликлари – Zamin.uz\n«Ўзбекнаво» айни вақтда лицензияси йўқ санъаткорлар номини маълум қилди\n«Ўзбекнаво» эстрада бирлашмасининг махсус рухсатнома (лицензия) берувчи ташкилий бошқармаси бошлиғи Одилжон Абдуқаҳҳоров бугунги кунда лицензияси йўқ санъаткорлар рўйхатини маълум қилди. Бу ҳақда журналист Феруз Муҳаммад хабар берди.\n— Бирор машҳур санъаткорнинг лицензияси тугатилса, бу ҳақда «Ўзбекнаво» сайтида ахборот берилади, бироқ лицензия қайтарилгани ҳақида ахборот берилганини деярли кузатмаймиз. Нега шундай?\n— Лицензия амал қилиш муддати тугагани ёки бошқа сабаб билан тугатилгани ҳақида эълон беришдан мақсад — уларнинг лицензиясиз концерт-томоша фаолияти билан шуғулланишининг, турли тадбирларга жалб қилинишининг олдини олишдир. Лицензия қайтарилгани ҳақидаги ахборотга келсак, бугунги кунда ҳар қандай санъаткор бу ҳақда ижтимоий тармоқлардаги ўз саҳифалари орқали барчага маълум қилиши мумкин.\n— Ҳозирда «Ўзбекнаво» кимларнинг лицензияси амал қилишини тўхтатиб қўйган?\n— Бугунги кунда Ситора Фармонова, Сарвар ва Комил («Беном» гуруҳи), Тамила ва Замирнинг лицензияси амал қилиши вақтинча тўхтатилган.\nТеглар: Ҳозирда ижтимоий шуғулланишининг қилишини эълон амал\n“Ўзбекнаво” лицензия сўраган 50 санъаткорга эшикни кўрсатди\n16:13 / 24-12-2016\n19:46 / 14-11-2016\n“Ўзбекнаво” бир неча хонандани лицензиясидан маҳрум этди\n22:14 / 19-07-2016\n00:36 / 20-07-2015